
[image: ]

በቤኒሻንጉል ጉሙዝ ክልል

የመሶብ አገልግሎት የሠራተኞች ምልመላና መረጣ አፈጻጸም መመሪያ ቁጥር ……/2018







                                        ጥር 2018 ዓ.ም
                                         አሶሳ

መግቢያ	
በክልሉ የመንግስት ሠራተኞች መተዳደሪያ አዋጅ ቁጥር 208/2017 ዓ/ም በአንቀጽ 41 ንዑስ አንቀጽ 6 መሰረት በክልሉ ምክር ቤት ደንብ ቁጥር 181/2017 ቤጉ የመሶብ አንድ ማዕከል አገልግሎት የተቋቋመ ሲሆን የማዕከሉን የሰው ሀብት ቅጥር፣ የደረጃ እድገት፣ የዝውውር፣ የድልድል እና የተጠባባቂነት ምደባ ብቃትን መሰረት ያደረገ ሆኖ ግልጽነትን፣ ፍትሀዊነትንና ተጠያቂነትን የሚያሰፍን የአሰራር ስርዓት ለመዘርጋት፣ ከአዋጁ ጋር የተናበበ የማስፈጸሚያ መመሪያ ማዘጋጀት በማስፈለጉ፡፡ እንዲሁም፡- 
· የማዕከሉ ሠራተኞች ቅጥር ብቃትን፣ ግልጸኝነትና ተጠያቂነትን በሚያረጋግጥ መልኩ ለመፈጸም ወጥ የሆነ የአሰራር ስርዓት መዘርጋት ተገቢ በመሆኑ፣
· ሠራተኛውን ከያዘው የስራ ደረጃ ከፍ ወዳለ የስራ ደረጃ የሚያድግበትን የአሰራር ስርአት በመዘርጋት የማዕከሉን ውጤት ማሻሻልና ሠራተኛውን ማበረታታት አስፈላጊ በመሆኑ፣
· አንድ ስራ መደብ ለተወሰነ ጊዜ ክፍት ሆኖ ሲቆይ የስራ መደቡ በቋሚነት በሠራተኛ እስኪሸፈን ድረስ በተቋሙ የተልዕኮ አፈጻጸም ላይ ተጽዕኖ የሚፈጥር ሆኖ ከተገኘ በተጠባባቂነት መድቦ ማሰራት አስፈላጊ በመሆኑ፣
· ከእናት መ/ቤት ወደ መሶብ የአንድ ማዕከል አገልግሎት ሰራተኞችን በጊዜዊ ወይም በቋሚ ምደባ ወይም ዝውውር ወይም ድልድል ግልጽ የሆነ የአሰራር ስርዓት በመከተል ወጥነት ባለው መንገድ መፈጸም ያለበት በመሆኑ፣
· ማዕከሉ ዘመናዊና ዲጂታል አገልግሎት የሚሰጥ ማዕከል እንደመሆኑ ከዚህ ጋር አብሮ የሚሄድ ብቁና በቂ የሰው ሀብት አስተዳደር አሰራር ሰርዓት መዘርጋት አስፈላጊ በመሆኑ፣
· የመሶብ አንድ ማዕከል ዲጂታል የመንግስት አገልግሎት በደንብ ቁጥር 181/2017 አንቀጽ 8 ንዑስ አንቀጽ 5 በተሰጠው ስልጣን መሠረት ይህን የመሶብ የአንድ ማዕከል ዲጂታል አገልግሎት የሠራተኞች ምልመላና መረጣ አፈጻጸም መመሪያ አውጥቷል፡፡


ክፍል አንድ ጠቅላላ ድንጋጌዎች
1. አጭር ርዕስ
ይህ መመሪያ “የመሶብ የአንድ ማዕከል ዲጂታል አገልግሎት የሠራተኞች ምልመላና መረጣ አፈጻጸም መመሪያ” ቁጥር ----/2018 ተብሎ ሊጠቀስ ይችላል፡፡
2.ትርጓሜ
የቃሉ አገባብ ሌላ ትርጉም የሚያሰጠው ካልሆነ በስተቀር በዚህ መመሪያ ውስጥ፡-
1. “አዋጅ’’ ማለት የቤኒሻንጉል ጉሙዝ ክልል መንግሥት የሠራተኞች መተዳደሪያ አዋጅ ቁጥር 208/2017 ነው፡፡
2.	“ደንብ”	ማለት	“የቤጉ የመሶብ የአንድ ማዕከል ዲጅታል የመንግስት አገልግሎት ለማቋቋም በክልሉ ም/ቤት የወጣ ደንብ ቁጥር 181/2017 ነው፡፡
3. ከላይ በተጠቀሰው አዋጅና ደንብ አንቀጽ 2 የተሰጡ ትርጓሜዎች ለዚህ መመሪያ ተፈጻሚ ይሆናሉ፡፡
4. “ቤጉ መሶብ የአንድ ማዕከል ዲጂታል የመንግስት አገልግሎት” ማለት በደንብ ቁጥር 181 /2017 መሰረት የተቋቋመ አገልግሎት ሰጭ ተቋም ነው።
5. “አገልግሎት ሰጭ እናት ተቋም” ማለት ለተገልጋይ አገልግሎት የሚሰጥ የመንግስት መስሪያ ቤት፣ በመንግስት ለሶስተኛ ወገን በውል የተላለፉ ሥራዎችን የሚያከናውን ወይም ከመንግስት አገልግሎት አቅርቦት ጋር የተያያዙ ስራዎችን የሚያከናውን የግል ተቋም ወይም የመንግስት ልማት ድርጅቶችን ማለት ነው፡፡
6. “የመሶብ የአንድ ማዕከል ሠራተኛ” ማለት ከእናት መስሪያቤት በቋሚነት ወይም በጊዜያዊነት በምደባ፣ በዝውውር ወይም በድልድል በማዕከሉ ተመድቦ የሚሰራ ሠራተኛ ወይም በአገልግሎት ማዕከል የተቀጠረ ቋሚ ወይም ጊዜያዊ ሰራተኛ ማለት ነው።


7.“በጎ ፍቃደኛ” ማለት በመሶብ አንድ ማዕከል አገልግሎት ነፃ ማህበራዊ አገልግሎት የሚሰጥ በጎ ፍቃደኛ ማለት ነው፡፡
8."ምልመላ" ማለት በማዕከሉ በተፈቀደው መዋቅር ውስጥ ባለ ወይም ወደፊት ሊኖር በሚችል ክፍት የሥራ መደብ በቅጥር፤ በደረጃ ዕድገት ወይም በድልድል ወይም በዝውውር ሠራተኛ ለመመደብ ብቃት ያላቸው አመልካቾችን ለይቶ ለማወቅና ለውድድር የመጋበዝ ሂደት ነው፡፡
9.“መረጣ” ማለት በማዕከሉ ውስጥ ባለ ክፍት የሥራ መደብ ላይ ብቃት ያላቸውን ሠራተኞች በቅጥር፤ በደረጃ ዕድገት ወይም በድልድል ወይም በዝውውር ለመመደብ ያመለከቱትን ዕጩዎች አወዳድሮ የመምረጥ ሂደት ነው፡፡
10.“ሜሪት” ማለት ብቃቱ የተረጋገጠ አዲስ ወይም በሥራ ላይ ያለ የመንግስት ሠራተኛ ግልጽ፣ ነፃና ገለልተኛ በሆነ አሠራር፣ በውድድር እና አብላጫ ውጤትን መሠረት በማድረግ በአንድ ሥራ መደብ ሠራተኛ የሚቀጠርበት ወይም በደረጃ እድገት ወይም በሙያ መሰላል የሚያድግበት ወይም የሚደለደልበት የአሠራር ሥርዓት ነው፤
11.“ብቃት” ማለት ዕውቀትን፣ ክህሎትን ተነሳሽነትን፣ ሙያዊ እሴትን፣ መልካም ባህርይን አቀናጅቶ የመጠቀም ስራንና ኃላፊነትን በውጤታማነት የማከናውንና የታቀደውን ግብ የማሳከት አቅም ሆኖ ይህንኑ ለመመዘንና ለማረጋገጥ በተደራጀ ተቋም እውቅና ሊሰጠው የሚችል ነው፣
12.“የቴክኒካል ብቃት” ማለት የመንግሥት ሠራተኞች በሚመደቡበት ወይም በተመደቡበት የሥራ መስክ የሚሰጣቸውን ተግባርና ኃላፊነት በላቀ ውጤታማነት ለመፈጸም የሚያስፈልግ የዕውቀት፣ የክህሎትና ከሥራው ጋር በቀጥታ አግባብነት ያለው የባህርይ መስተጋብራዊ የቴክኒካል ችሎታን የሚገልጹ ዋና ዋና ብቃቶች ናቸው፤
13.“የባህርያዊ ብቃት” ማለት ሠራተኞች የሥራቸውን ጥራት፣ ቅልጥፍናና ውጤታማነት በማሳደግ የተቋማቸውን ተልዕኮ በላቀ ደረጃ ለማሳካት ሁሉም ሠራተኞች ሊያሟሏቸው የሚገቡ፣ ከሰዎች ሥነ-ልቦና ጋር የሚያያዙ እና ለውጤታማ ሥራ አፈጻጸም አጋዥ የሆኑ ዋና ዋና ባህርያዊ ብቃቶች ናቸው፤
14.“ቅጥር” ማለት በማዕከሉ ውስጥ ባለ ክፍት የሥራ መደብ ላይ አመልካቾችን በማወዳደር ብልጫ ያገኘውን ተወዳዳሪ በትክክለኛው ጊዜና በትክክለኛው መደብ ላይ የማስቀመጥ ሂደት ነው፡፡


15.“የደረጃ ዕድገት” ማለት የማዕከሉን ሠራተኛ ከያዘው የሥራ ደረጃ ከፍ ወዳለው የሥራ ደረጃ እና ደመወዝ ማሳደግ ነው፡፡
16.“ድልድል” ማለት የመንግሥት ሠራተኞችን በማወዳደር በተመሳሳይ ደረጃና ደመወዝ ወይም ከፍ ባለ ደረጃና ደመወዝ ወይም በሠራተኛው ስምምነት ዝቅ ባለ ደረጃ መድቦ ማሠራት ነው፡፡
17.“መራጭ ቡድን” ማለት ለቅጥር ወይም ለደረጃ ዕድገት ወይም ለድልድል ያመለከቱ ተወዳዳሪዎችን በተዘጋጀው መለኪያ ወይም መስፈርት መሰረት አወዳድሮ አብላጫ ውጤት ያስመዘገበውን ተወዳዳሪ እንዲመርጥ ኃላፊነት የተሰጠው አካል ነው፡፡
18.“መስፈርት” ማለት ለሰራተኛ ቅጥር ወይም ደረጃ እድገት ወይም ዝውውር ወይም ድልድል የተቀመጠውን ተፈላጊ ችሎታ ወይም መስፈርት አሟልተው በዕጩነት የቀረቡ ሠራተኞችን ለማወዳደር ነጥብ በመስጠት የሚመዝንበትና አሸናፊው የሚለይበት ማወዳደሪያ ነው፡፡
19.“ደመወዝ” ማለት በአንድ የሥራ ደረጃ ለተመደቡ ሥራዎች የተወሰነ መነሻ ክፍያ ወይም ጭማሪ ነው።
20.’’እርከን’’ ማለት ሰራተኛ በተመደበበት ስራ የተሻለ አፈፃፀም ሲያስመዘግብ በመመሪያው መሰረት የሚሰጥ እርከን ጭማሪ ማለት ነው፡፡
21.“ዝውውር” ማለት ከእናት መስሪያ ቤት፤ ከክልል የመንግሥት መሥሪያ ቤት፤ እና በተዋረድ ካሉ የመንግሥት መሥሪያ ቤቶች ወደ መሶብ የአንድ ማዕከል አገልግሎት በተመሳሳይ የሥራ ደረጃና ደመወዝ የሠራተኛ እጥረት የታየባቸው ክፍት የሥራ መደቦች ላይ በቋሚነት ወይም በጊዜያዊነት በመሙላት ሥራውን ውጤታማና ስኬታማ ለማድረግ እንዲቻል የሚከናወኑ የሰው ሀብት ስምሪት ዘዴ ነው፡፡
22.“የዝውውር ስምምነት” ማለት ላኪና ተቀባይ መሥሪያቤቶችና ሠራተኛው መስማማታቸውን የሚገልጹበት የጽሑፍ ማስረጃ ነው፡፡
23.‘’ተጠባባቂነት’’ ማለት በአንድ በነጥብ የስራ ምዘናና ደረጃ አወሳሰን ዘዴ ተመዝኖ በተመደበና ክፍት በሆነ የሥራ መደብ ላይ ሠራተኛ መመደብ የሚያስፈልግበት አስገዳጅ ሁኔታ ሲፈጠር አንድን ሠራተኛ ከፍ ያለ የሥራ መደብ ላይ ለተወሰነ ጊዜ እንዲሰራ ማድረግ ነው፡፡



24.“ጥቅማ ጥቅም” ማለት ለሥራ ኃላፊ ወይም ሠራተኛ ከወርሃዊ ደመወዙ በተጨማሪ ለሥራው ውጤታማነት በዓይነትም ሆነ በገንዘብ የሚፈፀም ክፍያ ማለት ነው፡፡
25.“ማትጊያ ወይም ማበረታቻ” ማለት በጣም ከፍተኛ የሥራ አፈፃፀም ውጤት ላስመዘገበ የመንግሥት ሠራተኛ የሚሰጥ ወይም የሚከፈል ማለት ነው።
26. “ዋና ዳይሬክተር ” ማለት የመሶብ የአንድ ማዕከሉን ሥራ በበላይነት የሚመራ ሰው ነው፡፡
27.“ምክትል ዳይሬክተር” ማለት የመሶብ የአንድ ማዕከሉን ስራ በምክትልነት የሚመራ ሰው ማለት ነው፡፡
3. የጾታ አገላለጽ፤
በዚህ የአፈጻጸም መመሪያ ላይ በ”ወንድ ጾታ የተገለጸው ሴትንም ይጨምራል፡፡

4. የተፈጻሚነት ወሰን
ይህ መመሪያ በአዋጁ እና በደንብ በተቋቋመ የመሶብ የአንድ ማዕከል አገልግሎት በሚሰጡ ሰራተኞች ላይ ተፈጻሚ ይሆናል፡፡

ክፍል ሁለት
                ምዕራፍ አንድ

የመሶብ የአንድ ማዕከል አገልግሎት ሠራተኞች የቅጥር አፈጻጸም

5. የሠራተኛ ቅጥር ምልመላና መረጣ

  5.1 የሰራተኛ ቅጥር ቅድመ ዝግጅት
[bookmark: _GoBack]ሀ) ክፍት የሥራ መደቦችን በሠራተኛ ማስያዝ የሚቻለው በአዋጁ 208/2017 አንቀጽ 7 ንዑስ አንቀጽ 1 ላይ እንደተገለጸው የማእከሉን የሰው ሀይል ዕቅድ መሰረት በማድረግ ይሆናል፡፡
ለ) የሰው ኃይል ቅጥር ፍላጎት መሰረት በማድረግ የሰው ሀብት አስተዳደር የቅጥር እቅድ ያዘጋጃል፡፡
ሐ) የሰው ሀብት አስተዳደር የሰው ኃይል የቅጥር እቅድና ዝርዝር መረጃ ለሲቪል ሰርቪስ ቢሮ አቅርቦ ያስወስናል፣
መ) ለክፍት የስራ መደቡ አግባብነት ያለው የስራ ልምድ፤ የትምህርት ዝግጅት እና ሌሎች መስፈርቶችን ያዘጋጃል፡፡
ሠ) የሰው ሀብት አስተዳደር የክፍት የሥራ መደብ ማስታወቂያ በዚህ መመሪያ አንቀጽ 6/1 በተቀመጠው አግባብ እንዲወጣ ይደረጋል፡፡
ረ) በቅጥር ሂደት በበጎ ፍቃድ አገልግሎት የተሳተፉ ተወዳዳሪዎች አስፈላጊውን የውድድር መስፈርት አሟልተው ከሌሎች ተወዳዳሪዎች ጋር ተወዳድረው እኩል ነጥብ ካመጡ በበጎ ፍቃድ አገልግሎት ለተሳተፉ ተወዳዳሪዎች ቅድሚያ ይሰጣል፡፡ ሆኖም ከበጎ ፈቃደኞች መካከል የተሻለ አፈጻጸም ያለው ቅድሚያ ይሰጠዋል፡፡
6. አመልካቾችን ለውድድር መጋበዝ፤

6.1  ማስታወቂያ አወጣጥ

ሀ/ ፕሮፌሽናል ባልሆነ ክፍት የሥራ መደብ ላይ ማስታወቂያዎች በማዕከሉ ወይም በአካባቢው  በሚገኝ የማስታወቂያ ሠሌዳ ላይ መለጠፍ አለበት፡፡
ለ/ ፕሮፌሽናል በሆኑ ክፍት የሥራ መደቦች ላይ በማዕከሉ እና ከማዕከሉ ውጪ በከተማው የተለያዩ ስፍራዎች ላይ መውጣት አለበት፡፡
ሐ/ ማዕከሉ አስፈላጊ መሆኑን ሲያምንበት ማንኛውንም ክፍት የሥራ መደብ ሰፊ ስርጭት ባላቸው የመገናኛ ብዙሀን እንዲገለጽ ማድረግ ይችላል፡፡
መ/ ፕሮፌሽናል ባልሆኑ ክፍት የሥራ መደቦች ላይ በማንኛውም ጊዜ ማስታወቂያ ማውጣት የሚቻል ሲሆን ፕሮፌሽናል በሆኑ ክፍት የሥራ መደቦች ግን በአመት ከ4 ጊዜ በላይ ማስታወቂያ ማውጣት አይፈቀድም፡፡
6.2  ክፍት የሥራ መደብ ማስታወቂያ ቢያንስ፤  
ሀ) የመሥሪያ ቤቱን ስምና አድራሻ
ለ) የክፍት ሥራመደብ መጠሪያ፤ ደረጃና ደመወዝ
ሐ) የክፍት ሥራ መደቡ ብዛትና የመደብ መታወቂያ ቁጥር/ኮድ፤ 
መ) ለሥራ መደቡ የሚጠይቀው ዝቅተኛ ተፈላጊ ችሎታ፤
ሠ) ለሥራ መደቡ የሚፈለገውን ቴክኒካል እና የባህርይ ብቃት፤
ረ) ለምዝገባ መቅረብ የሚገባቸውን መረጃዎችና ማመልከቻዎች ወይም ቅጽ፤ /እንዳስፈላጊነቱ/፤ 
ሰ) የሥራ ፀባይ /እንደአስፈላጊነቱ የመስክ ጉዞ ካለ፤ በትርፍ ሰዓት የሚያሰራ ከሆነ፤ወዘተ/
ሽ) ምዝገባ የሚጀመርበትና የሚጠናቀቅበት ቀንና ሰዓት፤ 
ቀ) ፈተና የሚሰጥበት ቀንና ቦታ፣
በ) የምዝገባ ቦታና የቢሮ ቁጥር
6.3  ማስታወቂያው ክፍት ሆኖ የሚቆይበት ጊዜ፤

ሀ/ ፕሮፌሽናል ባልሆኑ የስራ መደቦች ላይ ለ5 ከታታይ የሥራ ቀናት፤
ለ/ ፕሮፌሽናል በሆኑ ስራ መደቦች ላይ ለ10 ተከታታይ የሥራ ቀናት ማስታወቂያው ክፍት ሆኖ ይቆያል፡፡
ሐ/ አመልካቾች በግንባር በመቅረብ፤ በሌላ ሶስተኛ ወገን ወይም በሌሎች የኤሌክትሮኒክስ መሳሪያዎች በመጠቀም መመዝገብ ይችላሉ፡፡ ሆኖም ከማመልከቻቸው ጋር የሥራ መጠየቂያ ቅጽ በመሙላት እና የግልና የሥራ ሁኔታ መግለጫ/curriculumvitae/ መቅረብ ይኖርበታል፡፡
6.4  የማመልከቻ አቀባበል ሥርዓትና ቅድመ ቅበላ ገላጻ
6.4.1 የሰው ሀብት አስተዳደር የሥራ ክፍል

ሀ) በአዋጁ አንቀጽ 21 ላይ ከፊደል “ሀ” እስከ “ሠ” በተመለከተው መሰረት ለመቀጠር ያልተገደቡ/ ያልተከለከሉ መሆናቸውን ማረጋገጥ አለበት፡፡
ለ) የሥራ መጠየቂያ ቅጽ በትክክል መሞላቱን፤ አመልካቾች በግንባር ያልቀረቡ ከሆነ ከማመልከቻቸው ጋር የሥራ መጠየቂያ ቅጽና ከፈተና ጊዜ በፊት የሚፈለጉ መረጃዎች ተሟልተው መቅረባቸውን ማረጋገጥ አለበት፡፡
ሐ) ለሥራ መደቡ በማስታወቂያ ለተገለጹት ተፈላጊ ችሎታዎች የቀረቡት መረጃዎች ትክክለኛ መሆናቸውን በማጣራት የማመልከቻቸው ማቅረቢያ ጊዜ ገደብ ከማለፉ በፊት፣አመልካቾችን ይመዘግባል፡፡

7 ቅድመ ምዝገባ ገለጻ

አመልካቾች ሲቀርቡ ከሰው ሀብት አስተዳደር የስራ ክፍል በሚመደብ ባለሙያ ስለመሥሪያ ቤቱ ዓላማ፤ ተግባርና ስለ ክፍት የሥራ መደቡ በተናጠል ወይም በርከት ብለው ለሚቀርቡ ተመዝጋቢዎች በጋራ አጭር ገለጻ ይደረጋል፡፡ አመልካቾችም ግልጽ ባልሆኑላቸው ጉዳዮች ላይ የሚያቀርቡት ጥያቄ ቢኖር ተገቢውን ማብራሪያ እንዲያገኙ ይደረጋል፡፡
8. ምልመላ አፈጻጸም
1) የሰው ሀብት አስተዳደር የምልመላና መረጣ አፈጻጸም ዕቅድ ያወጣል፡፡
2) ለሥራ መደቡ የተቀመጠውን ዝቅተኛ ተፈላጊ ችሎታ መሟላቱን ያረጋግጣሉ፡፡
3) በሲቪል ሰርቪስ ቢሮ እና በማዕከሉ ተቀባይነት ባገኘው የማወዳደሪያ መስፈርት መሠረት የመራጭ ቡድኑ በጋራ ምርጫው እንዲከናወን ያደርጋል፡፡

4) በወጣው ማስታወቂያ መሰረት የቀረበው ብቸኛ ተመዝጋቢ ሆኖ ቢገኝ የምርጫ ሂደቱ እንዲከናወን ይደረጋል፡፡
9. መራጭ ቡድን

1) ለሥራ መደቡ የቀረቡት ዕጩ ተወዳዳሪዎች ምርጫ የሚከናወነው፤ 
ሀ) ከሲቪል ሰርቪስ ቢሮ የሚወከል አንድ ባለሙያ ------	 ሰብሳቢ 
ለ) ከማእከሉ የሰው ሀብት አስተዳደር የስራ ክፍል አንድ 	 አባል
ሐ) ከማእከሉ የሰው ሀብት አስተዳደር የስራ ክፍል የሚመደብ አንድ ባለሙያ………. ቃለ-ጉባኤ ፀሐፊና አባል ይሆናሉ፡፡
መ/ ማዕከሉ ራሱን ችሎ በሰው ሀብት አስተዳደር ያልተደራጀ ከመሆነ ከማዕከሉ አንድ የሰው ሀብት ተወካይ ባለበት በሲቪል ሰርቪስ ቢሮ የሰው ሀብት አስተዳደር በኩል ይፈጸማል፡፡
10. የመራጭ ቡድን ተግባርና ኃላፊነት

1. በመሶብ ማዕከል የተዘጋጀውንና ቦርዱ ያጸደቀውን የቅጥር መስፈርት መሰረት በማድረግ ዕጩ ተወዳዳሪዎች እንዲወዳደሩ ያደርጋል፣
2. በተዘጋጀው ዝርዝር መስፈርት ዕጩዎችን አወዳድሮ በውድድሩ ያሸነፈውንና የበለጠ ብቃት ያለውን ይመርጣል፤
3. በመስፈርቱና በምርጫው ሂደት ላይ የሚደረገውን ውይይት ሚስጢራዊነት ይጠብቃል፡፡
4. በውድድሩ አሸናፊ የሆነውን ሠራተኛ በመምረጥ እንዲቀጠር የውሳኔ ሃሣብ ለማዕከሉ የበላይ ኃላፊ በማቅረብ ያስወስናል፡፡
5. የበላይ አመራሩ ከመራጭ ቡድን አባለቱ ውጪ የማጽደቅ ስልጣኑን በውክልና ሊሰጥ ይችላል፡
11. የማወዳደሪያ መስፈርት

1) በመሶብ ማዕከል አገልግሎት እንደየሥራ መደቡ ጸባይ የሚታይ ሆኖ የሚከተሉት አጠቃላይ የማወዳደሪያ መስፈርቶች በመነሻነት ሊታዩ ይችላሉ፡፡ ለሥራው የሚፈለገውን ቴክኒካል እና ባህሪያዊ ብቃታቸውን የሚመዝን የቃል፤ የጽሁፍ ወይም የተግባር ፈተና ሆኖ እንደየሥራ ባሕሪው በሁለቱ ወይም በሶስቱም መስፈርት መጠቀም ይቻላል፡፡ ለየሥራ መደቦቹ የሚሰጠው ፈተና ማዕከሉ የሥራ መደቡን ባሕሪ በማየት የሚወስኑት ይሆናል፡፡
2) ከላይ በንዑስ አንቅጽ 1 የተጠቀሰው እንደተጠበቀ ሆኖ ማዕከሉ ተጨማሪ ማወዳደሪያ መስፈርቶችን ሊያዘጋጅ ይችላል፡፡
3) ማዕከሉ ያዘጋጀውን የማወዳደሪያ መስፈርት ለሲቪል ሰርቪስ ቢሮ በመላክ መስፈርቱ ተቀባይነት ሲያገኝ ሥራ ላይ እንዲውል ያደርጋል፡፡
12. የመምረጫ ፈተና
1) የመምረጫው ፈተና ከሥራው ጋር ግንኙነት ያለውና አስተማማኝነቱ የተረጋገጠ መሆን አለበት፡፡
2) ፈተናው የቃል፤ የጽሁፍ ወይም የተግባር ሊሆን ይችላል፡፡ ፈተናዎቹን በጣምራ ወይም በተናጠል መስጠት ይቻላል፡፡
3) ፈተናው በማዕከሉ ወይም አስፈላጊ ሆኖ ሲገኝ በፈተና ሰጭ ተቋማት ተዘጋጅቶ ሊሰጥ ይችላል፡፡
4) ፈተናው የሥራ መደቡን ተግባርና ኃላፊነት በሚገባ ለመወጣት ከተወዳዳሪዎች የሚፈለገውን ቴክኒካል እና ባህሪያዊ ብቃታቸውን በሚገባ መመዘን የሚያስችል መሆኑን በማረጋገጥ ለእያንዳንዳቸው እኩል ጊዜ የሚሰጥ መሆን አለበት፡፡
5) የቃለ መጠይቅ ፈተና የሚሰጠው በሠራተኛው መራጭ ቡድን ሆኖ ተወዳዳሪዎቹ በቡድን ውይይት ወይም በተናጠል መልስ የሚሰጡበት ሊሆን ይችላል፡፡
13. የፈተናዎች ዝግጅት፣ አሰጣጥና ውጤትን ማሳወቅ

1) የጽሁፍ ፈተና አዘገጃጀትና የፈተና አሰጣጥ ሂደት

ሀ/ ፕሮፌሽናል በሆኑ የስራ መደቦች ላይ የጽሁፍ ፈተና በፈተና ሰጭ ተቋማት ወይም በከፍተኛ የትምህርት ተቋማት ወይም በማዕከሉ ተዘጋጅቶ መሰጠት አለበት፣
ለ/ ፕሮፌሽናል ባልሆኑ የስራ መደቦች ላይ የጽሁፍ ፈተና በማዕከሉ ወይም በሌላ ተቋም ፈተናውን ሊሰጥ በሚችል ተቋም ይሰጣል፡፡
ሐ/ የጽሁፍ ፈተና ለሚመለከታቸው የሥራ መደቦች የመራጭ ኮሚቴና ሙያውን በሚገባ በሚያውቁ ባለሙያዎች በጋራ መዘጋጀት ይኖርበታል፡፡
መ/ ለእያንዳንዱ ጥያቄ የሚሰጠው ነጥብ በቅድሚያ መወሰን አለበት፡፡
ሠ/ ተፈታኞች ፈተናውን እንዴት መሥራት እንዳለባቸው የሚያሳይ መግለጫ ሊኖር ይገባል፡፡
ረ/ ተዘጋጅቶ የታሸገው ፈተና ተፈታኙ/ኞች በተገኙበት ፖስታው እንዲከፈት ይደረጋል፡፡
ሰ/	ፈተናው	በሚሰጥበት	ወቅት	ፈተናውን	ካዘጋጀው	ወይም	ከሚያርመው	የተለየ	ፈታኝ
በሰው ሀብት አስተዳደር አማካይነት መመደብ አለበት፡፡
ሸ/ ከፈተና ወረቀቱ ጋር በመልስ መስጫው ወረቀት ላይ የሚያያዝ የሚስጥር ቁጥርና ስም የሚጻፍበት ቅጽ አብሮ ይሰጣል፡፡ ስለአጠቃቀሙም መግለጫ ይሰጣል፡፡
ቀ/ የጽሁፍ ፈተናው እንዳለቀፈታኙ ለእያንዳንዱ የመልስ ወረቀት የሚስጥር ቁጥር/code/ በመስጠት በፖስታ አሸጎ ፈተናውን ላዘጋጀው አካል ማስረከብ ይኖርበታል፡፡
በ/ የሚስጥር ቁጥሩ የሚፈታው	/decoding/	የሠራተኛ	መራጭ	ቡድን አባላት በሚገኙበት ወቅት	በፈታኙ አማካኝነት ይሆናል፡፡
2) የጽሁፍ ፈተና አስተራረም፤

ሀ) የጽሁፍ ፈተናውን ባዘጋጀው አካል ይታረማል፡፡ አራሚው ፖስታው እንደታሸገ የቀረበለት መሆኑን በማረጋገጥ እርማቱን አከናውኖ ለመራጭ ቡድኑ ያስረክባል፡፡
ለ) እንደስራ መደቡ ባህሪ የሚሰጡ የፈተና አይነት ሊለያይ የሚችል በመሆኑ በፈተና ሰጪ ተቋማትም ሆነ በመስሪያቤቱ የጽሁፍ ፈተና የሚሰጥ ከሆነ የጽሁፍ ፈተናው ከ70 በመቶ
ያላነሰ ክብደት የሚኖረው ሆኖ በፈተናው ውጤትም ተወዳዳሪዎች ቢያንስ 50 በመቶ እና በላይ ማስመዝገብ ይኖርባቸዋል፡፡
ሐ) የስራ መደቡ ባህሪ የተግባር ፈተናን የሚጠይቅ ሆኖ ከተገኘ ከላይ በፊደል ለ የተጠቀሰው ለተግባር ፈተናው ተግበራዊ ይደረጋል፡፡
3)  የተግባር የፈተና አዘገጃጀት

የተግባር	ፈተና	ውጤት	የሚታየው	ፈተናው	በመካሄድ	ላይ	እያለና	ከተፈጸመም በኋላ በሚገኘው ውጤት ስለሆነ፤
ሀ) ፈተናው በሙያው ዕውቀት ባለው ወይም ባላቸው ሠራተኞች ወይም ተቋማት ተዘጋጅቶ መሰጠት አለበት፡፡
ለ)	ፈተናው	ሲዘጋጅ	ለየትኞቹ	ክንውኖች	ነጥብ	እንደሚሰጥ	አስቀድሞ	ዝርዝር	መግለጫ ማዘጋጀት ያስፈልጋል፡፡
ሐ) ለእያንዳንዱ ዝርዝር ሥራ የሚሰጠው ነጥብ በቅድሚያ ይወሰናል፡፡
መ) በፈተናው ሂደት ላይና በፈተናው መጨረሻ ነጥብ የሚሰጥባቸው መስፈርቶች በቅድሚያ ይዘጋጃሉ፡፡

4) የተግባር ፈተና አፈጻጸም፤

ሀ) ተፈታኞች ፈተናው ከተጀመረበት ጊዜ አንስቶ እስከሚጠናቀቅበት ጊዜ ድረስ ለሚያከናውኑት ተግባር ነጥብ የሚሰጥ ስለመሆኑ በቅድሚያ ተፈታኞች እንዲያውቁ መደረግ አለበት፡፡
ለ) በመጨረሻም ፈተናው ሂደት ላይ ለእያንዳንዱ ተፈታኝ በየደረጃው የተሰጡት ነጥቦች ተደምረው አማካይ ውጤቱ እንዲወጣ ይደረጋል፡፡

5) የቃለ መጠይቅ ፈተና /interview/

ሀ) በመሥሪያ ቤቶች የሚሰጥ ቃለ መጠይቅ የመምረጫ ዓላማ የግለሰቡን ስነምግባርና ሰብዕና በመገምገም ሥራውን በታማኝነት፣ በፈቃደኝነትና በእምነት ሊሰራ የሚችለውን ተወዳዳሪ ለመምረጥ፣ ለመሥሪያ ቤቱ	ሊያመጣ የሚችለውን ውጤት ለማወቅ	እንዲሁም በሥራ መጠየቂያ ቅጽ ላይ የተሞላውን መግለጫ ትክክለኛነት ለማረጋገጥ ነው፡፡
ለ) ከተወዳዳሪዎች የሚጠበቀው	ባህሪያዊ	ብቃት፣ ልምድ፣ ሙያና አስተሳሰብን ግምት ውስጥ ያስገባ ቃለመጠይቅ ማዘጋጃት፣
ሐ) በቃለመጠይቅ ለመገምገም የማያስችሉ ጥያቄዎችን አለማካተት፣
መ) ሥራው የሚጠይቀውን የአካላዊ ብቃትና ሌሉች ሁኔታዎችን ዘርዝሮ ማስቀመጥ፣
ሠ) የተወዳዳሪዎችን በጎፈቃድ፣ ሥራውን የፈለጉበት ምክንያት፤ ፍላጐታቸውና ዓላማቸው ምን እንደሆነ ለማወቅ የሚያስችሉ ጥያቄዎች መንደፍ፣
ረ) ትኩረት ሊሰጣቸው የሚገቡ ጉዳዩች የጥንቃቄዎችን ቅደም ተከተል መወሰን፣ ጥያቄዎችን ለቃለ መጠይቅ አድራጊዎች ማከፋፈል፣ በቃለ መጠይቅ ወቅት ሊያጋጥሙ የሚችሉ ችግሮችን ከወዲሁ ማጤን፣ ተፈታኞችን እንዴት ማትጋት እንደሚቻል መነጋገር፣
ሰ) ሁኔታዎችን ማመቻቸት ማለትም ጊዜውን፣ ቃለመጠይቁ የሚሰጥበትን ቦታ እና ሌሉችም ካሉ ማሳወቅ፣
ሸ) የቃለ መጠይቅ አቀራረብ /structure/ የሚከተሉትን መከተል ያለበት ሲሆን ይኸውም ለእያንዳንዱ ተወዳዳሪ እኩል ሰዓት/ጊዜ መስጠት፣ በሰላምታ መጀመር፣ ተወዳዳሪው ተመቻችቶ እንዲቀመጥ መጋበዝ፣ የቃለመጠይቁን ዓላማ ለተጠያቂው መግለጽ፣ ቃለመጠይቁን ማከናወን፣ ከውይይቱ አብዛኛውን ጊዜ ተወዳዳሪዎች እንዲናገሩ ማድረግ፣ የውይይቱን ሂደት አቅጣጫ በዝግታ መቆጣጠር፣ በሚገባ ማዳመጥና አዕምሮን ክፍት አድርጐ የሚሰጡ መረጃዎችን በጥሞና መቀበል፤ በሚሰጠው መልስ መሠረት ለእያንዳንዱ መመዘኛ ነጥብ መስጫ ቅጽ መሠረት፣ ውሳኔ መስጠት ያለበት ቃለ መጠይቁ ከተጠናቀቀ በኋላ ቢሆንም የማመዛዘኑ ተግባር ግን ከሂደቱ ጋር የተቆራኘ መሆኑን መገንዘብ አለበት፡፡
ቀ) የእያንዳንዱን ፈታኝ ውጤት በአንድ ላይ አጠቃሎ ደረጃ መስጫ ቅጽ መሠረት ይሆናሉ፡፡

6) የቃለ-መጠይቅ መዝጊያ

ሀ) ውጤቱ የሚገለጽበትን ሁኔታ ማሳወቅ፣

ለ) ቃለ መጠይቁ መጠናቀቁን በመግለጽ ተነስቶ በመጨበጥ ወይም በር ከፍቶ በትህትና እና በመልካም ምኞት መግለጫ ማሰናበት፣ያስፈልጋል፡፡
14. ምርጫን ማጠናቀቅ

ዕጩ ተወዳዳሪዎችን አስመልክቶ በምርጫው ሂደት የተሰበሰቡ መረጃዎች ተጠቃልለው ይጠናቀራሉ፡፡ በዚህም መሠረት፡
1) በአዋጁ አንቀጽ 71 በተመለከተው መሠረት ልዩ ድጋፍ ለሚሹ ህበረተስብ ክፍሎች ስለሚሰጡ የድጋፍ እርምጃዎች በሚወጣው መመሪያ መሰረት ተፈጻሚ ይሆናል፡፡
2) የመራጭ ቡድን አባላት በነጥብ አሰጣጥ ሂደት ሰፊ ልዩነት ካላቸው በቂ ውይይት በማድረግ ልዩነቱን አስወግደው የጋራ ስምምነት ላይ ቢደርሱ ይመረጣል፡፡ የጋራ ስምምነትና ውሣኔ ላይ ለመድረስ ካልተቻለና አባላቱ የሃሳብ ልዩነታቸውን ካላስወገዱ ልዩነቱ በዝርዝር በጽሁፍ እንዲሰፍር ተደርጐ ለማዕከሉ የበላይ ኃላፊ ቀርቦ የመጨረሻ ውሳኔ ይሰጥበታል፡፡
15. ውጤትን ስለማሣወቅ

የተመረጡ፣ ያልተመረጡና ለቅጥር በመቆያ መዝገብ የሚያዙ ተወዳዳሪዎች ተለይተው ውጤታቸው በሰው ሀብት አስተዳደር በኩል በማዕከሉ በውስጥ ማስታወቂያና በሌላ አመቺ በሆነ መንገድ እንዲገለጽላቸው ይደረጋል፡፡
16. ተመራጭ ተወዳዳሪን ወደ ሥራ ስለማሰማራት

ተመራጭ ተወዳዳሪን ወደ ሥራ የማሰማራቱ  ተግባር የሚከናወነው በሰው ሀብት አስተዳደር አማካኝነት ሆኖ በተካሄደው ውድድር ብቁ ሆነው የተመረጡ፣
1) ተመራጭ ተወዳዳሪዎች ቀደም ሲል በስራ ላይ የነበሩ ከሆነ፤ ከነበሩበት መስሪያቤት በ10 የስራ ቀናት ውስጥ ክሊራንስ ማቅረብ አለበት፡፡  
2) የጤንነት ምስክር ወረቀትና ከወንጀል ነጻ መሆናቸውን የሚያስረዳ የፖሊስ የጣት አሻራ ምርመራ ውጤት ማቅረብ አለበት፡፡ 
3) በአዋጁ አንቀጽ 28 መሰረት ቃለ-መሀላ የፈጸሙበት ማስረጃ ማቅረብ አለበት፡፡

4) የሕይወት ታሪክ ቅጽ የተሞላበት ማስረጃ ማቅረብ አለበት፡፡
5) ብቃታቸው ተረጋግጦ የተመረጡ ሠራተኞች ለስድስት ወር የሙከራ ጊዜ መቀጠራቸውን የሚገልጽ የቅጥር ደብዳቤ፣ የሚያከናውኑት የሥራ ዝርዝር፣ ሌሎች ተጨማሪ መመሪያዎችም ካሉ ወደ ሥራ ከመሰማራታቸው በፊት ለሠራተኞቹ መሰጠት አለበት፡፡ የሙከራቅ ጥር ደብዳቤውም፣ የተቀጣሪ ሰራተኛውን ሙሉ ስም፣ የሚሠራበትን የሥራሂደት፣ የተቀጠረበትን የስራ መደብ መጠሪያ፣ ደረጃና ደመወዝ የሥራ መደቡ መታወቂያ ቁጥር/ኮድ/ እና ሠራተኛው ሥራ የሚጀምርበት ቀን፣ ወርና ዓ.ም መያዝ ይኖርበታል፡፡
6) የቅጥር አፈጻጸሙ ቀልጣፋና ግልጽ የሆነ አሰራርን በመከተል ምዝገባው ከተጠናቀቀበት ቀጥሎ ካለው ቀን ጀምሮ በአንድ ወር ጊዜ ውስጥ የተመረጠውን ሰራተኛ ሥራ ማስጀመር ይኖርበታል፡፡
7) የቅጥር ማስታወቂያ በይፋ ከወጣበት ቀን ጀምሮ የቅጥር ሂደቱን ማቋረጥ አይቻልም፡፡ ሆኖም ከአቅም በላይ በሆነ ምክንያት መሥሪያ ቤቱ የቅጥር ሂደቱን ለማቋረጥ የሚያስገድዱ ሁኔታዎች ሲኖሩ ጥያቄው ለሲቪል ሰርቪስ ቢሮ ቀርቦ ከታየ በኋላ የቀረበውን ምክንያት መርምሮ የተቀበለው መሆኑን በጽሁፍ ሲገልጽ ብቻ የቅጥር ሂደቱ ሊቋረጥ ይችላል፡፡
8) የተመረጡ ሠራተኞች ወደ ሥራ ከመሰማራታቸው በፊት ስለሥራው በቂ ግንዛቤ ለማስጨበጥ በሰው ሀብት አስተዳደር አስተባባሪነት በታቀደ መልኩ የማስተዋወቂያ ፕሮግራም እንዲዘጋጅ ይደረጋል፡፡
በዚህም መሰረት የማስተዋወቂያ ፕሮግራሙ ይዘት፡- 
ሀ/ የመንግስትን ፖሊሲዎችና ስትራቲጂዎች፣
ለ/ የመሥሪያ ቤቱ ራዕይ፣ ተልዕኮ፣ ዓላማና ዕሴቶች፣
ሐ/ የመሥሪያቤቱን ዋና ዋና የአፈጻጸም መመሪያዎች እና አደረጃጀት፣ 
መ/ በመሥሪያቤቱ የሚሰጡ ጥቅማ ጥቅሞችና የሚደረጉ ድጋፎች፣
   ሠ/ የመንግሥት ሠራተኛ መብቶችና ግዴታዎች ዙሪያ ስልጠና፣ እና
   ረ/ ከመሥሪያቤቱ ኃላፊዎችና ሠራተኞች ጋር ትውውቅ የማድረግ፣ ስራዎች ይከናወናሉ፡፡ 

17. የሙከራ ጊዜ ቅጥር

1) በሙከራ ቅጥር ወቅት ሠራተኞች ስለሥራው ዕውቀትና ሙያ እንዲቀስም ተገቢው ሥልጠናና ድጋፍ ይሰጠዋል፡፡ ሥራውን በአግባቡ ስለማከናወኑ ክትትል እየተደረገ የሥራ አፈጻጸሙ ይገመገማል፡፡
2) የሙከራ ጊዜ የስራ አፈጻጸም ግምገማው የሚካሄደው ሲቪል ሰርቪስ ቢሮ ባወጣው የውጤት ተኮር አፈጻጸም መመሪያ መሰረት ይሆናል፡፡
3) ሠራተኛው የሚገኝበት የስራ ኃላፊ ሠራተኛው በሙከራ የሚቆዩበት ጊዜን የሥራ አፈጻጸም በወቅቱ በመሙላት ለሰው ሀብት አስተዳደር ማቅረብ አለበት፡፡
4) በ6 ወር ሙከራ ወቅት የሥራ አፈጻጸም ውጤቱ ከመካከለኛ በታች የሆነ ሠራተኛ ለተጨማሪ 3ወር ጊዜ የሙከራ ቅጥር ጊዜው እንዲራዘም ይደረጋል፡፡
5) በዚህ አንቀጽ ንዑስ አንቀጽ 3 ላይ የተጠቀሰው እንደተጠበቀ ሆኖ ተገቢው ክትትልና ድጋፍ እየተደረገለት መካከለኛ የሥራ አፈጻጸም ውጤት ያላገኘ ወይም የሌለው ተቀጣሪ የሙከራ ጊዜው ከመጠናቀቁ ከአምስት ቀን ቀደም ብሎ የስንብት ደብዳቤ እንዲደርሰው ይደረጋል፡፡ ሆኖም የሠራተኞቹ የሥራ አፈጻጸም ሳይሞላ የሙከራ ጊዜው ካለፈ በአዋጁ አንቀጽ 31 ንዑስ አንቀጽ 2 መሠረት ይፈጸማል፡፡
6) የሙከራ ቅጥር ጊዜውን በመካከለኛና ከዚያ በላይ ውጤት በማስመዝገብ ያጠናቀቁ ሠራተኞች ሙከራቸውን ከማጠናቀቃቸው ከ5 ቀን በፊት የቋሚ ሠራተኛነት ደብዳቤ እንዲደርሳቸው ይደረጋል፡፡
7) በሥራ አፈጻጸማቸው መካከለኛና ከዚያ በላይ ውጤት ያስመዘገቡ የሙከራ ቅጥር ሠራተኞች ለሙከራ ከተቀጠሩበት ጊዜ ጀምሮ ቋሚ ሠራተኛነታቸው ይመዘገባል፡፡
8) ለሙከራ የተቀጠረ ሠራተኛ ከተቀጠረበት ቀን ጀምሮ ደመወዝ እንዲከፈለው ይደረጋል፡፡
18. በተጠባባቂነት ማቆየት
1) ፕሮፌሽናል በሆኑ ክፍት የሥራ መደቦች ላይ በሚደረግ ውድድር ለአንድ የስራ መደብ የማለፊያ ውጤት ያላቸውን እንደ ቅደም ተከተላቸው ከሦሰት ያልበለጡ ተወዳዳሪዎች በተጠባባቂነት መቆያ መዝገብ እስከ አንድ ዓመት ድረስ እንዲያዙ ይደረጋል፡፡

2) ፕሮፌሽናል ባልሆኑ ክፍት የሥራ መደቦች ላይ በሚደረግ ውድድር ለአንድ የስራ መደብ የማለፊያ ውጤት ያላቸውን ተወዳዳሪዎች እንደ ቅደም ተከተላቸው ከሦሰት ያልበለጡ ተወዳዳሪዎች በተጠባባቂነት መቆያ መዝገብ እስከ አንድ ዓመት ድረስ እንዲያዙ ይደረጋል፡፡
3) በዚሁ አንድ አመት ጊዜ ውስጥ በመሥሪያቤቱ በተመሳሳይ ደረጃ ክፍት የሥራ መደብ ከተፈጠረ ወይም ከተገኘ ከተጠባባቂዎች ውስጥ በውጤታቸው ቅደም ተከተል መሠረት ለሙከራ እንዲቀጠሩ ማድረግ ይቻላል ሆኖም ቅጥሩ የሚፈጸመው የብቃት ማረጋገጫ ሰርተፊኬቱ የቆይታ ጊዜውን ያላጠናቀቀ መሆኑ ሲረጋገጥ ነው፡፡ 
4) በማዕከሉ በወጣው የክፍት የስራ መደብ የቅጥር ማስታወቂያ ተወዳድረው በተጠባባቂነት የተያዙ ግለሰቦች በሌላ የመንግሥት መሥሪያቤት በተመሳሳይ የስራ ደረጃ ክፍት የስራ መደብ ላይ ለመቅጠር መሥሪያቤቱ ጥያቄ ካቀረበ ቅጥሩን ለጠያቂው ተቋም ማስተለለፍ ይቻላል፡፡
19. የልዩ ልዩ መረጃዎች
1) ስለመረጃዎችና ሰነዶች መቆያ ጊዜ ከጉዳዩ ጋር አግባብነት ያለውና በሌላ ሕግ የተጠቀሰው እንደተጠበቀ ሆኖ በሰው ሀብት አስተዳደር የምልመላና መረጣውን ሂደት የሚያሳዩ መረጃዎችን ለሁለት ዓመታት ጠብቆ ያቆያል፡፡ ይህ የመረጃዎች ማቆያ ጊዜ አቤቱታዎችና ጥቆማዎች ከቀረቡ ሊራዘም ይችላል፡፡ በመቆያው ጊዜ የሚያዙ መረጃዎች ተፈላጊውን ዝርዝር የአሠራር ሂደት የያዙና አስፈላጊ ሲሆን ውሳኔውን ለመለወጥና የእርምት እርምጃ ለመውሰድ የሚያገለግሉ ናቸው፡፡
2) ከላይ በአንቀጽ 18 ንዑስ አንቀጽ 1እና2 መሰረት ለቅጥር በተጠባባቂነት የተያዙ ግለሰቦች ስም ዝርዘርና መረጃዎች ቅጥሩ ከጸደቀበት ቀን ጅምሮ አስከ አንድ ዓመት በመረጃነት መያዝ አለበት፡፡

ክፍል ሶስት
    ምዕራፍ አንድ
የደረጃ ዕድገት አፈጻጸም
20. የደረጃ ዕድገት ዓላማ
በአዋጁ አንቀጽ 45 ላይ እንደተመለከተው የደረጃ ዕድገት አሰጣጥ ዓላማ ሥራው ብቃት ባለው ሠራተኛ እንዲከናወን ለማስቻል፣ የመሥሪያ ቤቱን የሥራ ውጤት ለማሻሻል እና ሠራተኛውን በማበረታታት የሥራ ተነሻሽነቱን ለማሳደግ ነው፡፡ ስለሆነም በአንድ የሥራ መደብ ላይ የደረጃ ዕድገት የሚከናወነው፣
1) ሥራው ተመዝኖ ደረጃ የወጣለትና በበጀት የተደገፈ ክፍት የሥራ መደብ ሲኖር፣
2) በደረጃ ዕድገት ሠራተኛ እንዲመደብበት በሰው ሀብት ዕቅድ የተያዘ ሲሆን፣
3) በግልጽ አሰራር ውድድር ተካሂዶ የነጥብ ብልጫ ያለው ተወዳዳሪ ከፍተኛ የሥራ ውጤት ለማስገኘት ችሎታና ብቃት አለው ተብሎ ሲገመት ነው።
21. የደረጃ ዕድገት የቅድመ ምልመላ ዕቅድ

1) ክፍት የሥራ መደቦችን በሠራተኛ ማስያዝ የሚቻለው በአዋጁ አንቀጽ 7 ንዑስ አንቀጽ 1 ላይ እንደተገለጸው የማዕከሉ የሰው ሀብት አስተዳደር ዕቅድ መሰረት በማድረግ ይሆናል፡፡
2) የማዕከሉ ሠራተኛ ለደረጃ እድገት ለመወዳደር በዚህ አዋጁ አንቀጽ 18 የተደነገገው እንደተጠበቀ ሆኖ የአገልግሎት ጊዜው ያላለፈበት ወይም የታደሰ የብቃት ማረጋገጫ ማስረጃ ማቅረብ አለበት፡፡
3) የሙከራ ጊዜውን ያጠናቀቀ የመንግሥት ሠራተኛ በደረጃ ዕድገት እና ዝርዝር አፈጻጸም መመሪያ ውስጥ ለውድድር የማያበቁት ሁኔታዎች ከሌሉ በስተቀር በማዕከሉ ውስጥ ለወጣ ክፍት የሥራ መደብ ማስታወቂያ በደረጃ እድገት በማመልከት መወዳደር ይችላል፡፡
4) የሰው ሀብት አሰተዳደር በደረጃ እድገት እንዲሞሉ በእቅድ የያዛቸውን ክፍት የሥራ መደቦች አደራጅቶ ለማስታወቂያ ዝግጁ ያደርጋል፡፡ ክፍት የሥራ መደቡ በውስጥ ማስታወቂያ እንዲወጣ ይደረጋል፡፡

5) የሥራ መደቡ በውስጥ ማስታወቂያ የሚወጣው፣
ሀ) ለደረጃ ዕድገት የቀረበ ክፍት የሥራ መደብ መኖሩን ለማዕከሉ ሠራተኞች ለማሳወቅና የተፈላጊ ችሎታ መመሪያ የሚጠይቀውን መስፈርት የሚያሟሉ ሠራተኞችን ለመጋበዝ፣
ለ) በተለይ በየጊዜው ችሎታቸውንና የስራ አፈፃፀማቸውን ያሻሻሉ ሠራተኞች ለደረጃ ዕድገቱ የመወዳደር ዕድል እንዲያገኙ ለማድረግ፣
ሐ) ማዕከሉ ሠራተኞች እኩል፤ ተደራሽና ግልፅነት ያለው አሠራር እንዲኖር፤ ለማድረግ ነው፡፡
22. የማስታወቂያው አወጣጥና ይዘት

1) ለክፍት የሥራ መደቡ በሚወጣው የውስጥ ማስታወቂያ ላይ 
ሀ/ የስራ መደቡ መጠሪያ፣
ለ/ የመደብ መታወቂያ ቁጥር/ኮድ፣
ሐ/ የስራ ደረጃ፣ መነሻ ደመወዝና ሌሎችም ጥቅማ ጥቅሞች ካሉ፣ 
መ/ የሥራ ቦታ፣
ሠ/ ብዛት፣
2) ክፍት የሥራ መደቡ የሚጠይቀው
ሀ/ የትምህርት ደረጃ እና የትምህርት ዓይነት/መስክ/፣ 
ለ/ አግባብ ያለውና ተዛማጅ የሥራ ልምድ
ሐ/ ቴከኒካል እና ባህርያዊ ብቃት መሰፈርቶችን የሚያሟላ።
3) የመመዝገቢያ ቦታ፣ቀንና ሰዓት
ሀ) የሰው ሀብት አስተዳደር ወይም የተወካዩ ፊርማና የመሥሪያቤቱ ማህተም፣እና
ለ) የውስጥ ማስታወቂያው የወጣበት ወር፣ ቀንና ዓ.ም፣ በትክክል መገለጽ አለበት፡፡
4) ማስታወቂያው የሚወጣበት ሥፍራ፣የሚቆይበት ጊዜና የዕጩዎች አመዘጋገብ

    ሀ/ የክፍት ሥራ መደቡ ማስታወቂያ የመሥሪያቤቱ ሠራተኛ በቀላሉና በግልጽ ሊያየው  በሚችልበት ሁኔታ በመሥሪያቤቱ የውስጥ ማስታወቂያ ሠሌዳ ላይ እንዲለጠፍ ይደረጋል፡፡
ለ/ በማዕከሉ ቅርንጫፍ ጽ/ቤቶች ሲኖሩት የክፍት ሥራ መደቡ ማስታወቂያ በማዕከል በዋናው መሥሪያቤት እና በቅርንጫፍ ጽ/ቤቶችም በተመሳሳይ ጊዜና ሰዓት እንዲለጠፍ ይደረጋል፡፡
ሐ/ ለደረጃ እድገት ለወጣ አንድ ክፍት የስራ መደብ የሚሰጥ ፈተናን በተለያየ ጊዜና ሰዓት እንዲሰጥ ማድረግ አይቻልም፡፡
መ/ በማዕከሉ የወጣ የውስጥ ማስታወቂያ ለተከታታይ አምስት የሥራ ቀናት ክፍት ሆኖ ይቆያል፡፡
ሠ/ የክፍት ሥራ መደቡ የውስጥ ማስታወቂያ ከተለጠፈበት ቀን ጀምሮ ለአምስት ተከታታይ የስራ ቀናት ክፍት ሆኖ የዕጩዎች ምዝገባ ተካሄዶ ይጠናቀቃል፡፡
23. ለደረጃ እድገት ምዝገባው ብቁ መሆን

ማንኛውም ሠራተኛ ለደረጃ ዕድገት ውድድር በዕጩነት ለመመዝገብ፣
1) በማዕከሉ የሥራ አፈጻጸሙ አንድ ጊዜ የተሞላለትና ከፍተኛና ከዚያ በላይ ውጤት ያለው፣
2) የሙከራ ጊዜውን ያጠናቀቀና ቋሚ የሆነ፣
3) የጊዚያዊ ሰራተኛ ወይም የኮንትራት ቅጥር ያልሆነ፣
4) ለክፍት ሥራ መደቡ የተቀመጠውን ዝቅተኛ የተፈላጊ ችሎታ (ትምህርት ዝግጅትና የስራ ልምድ) ሙሉ በሙሉ ያሟላ፣
5) ቀደም ሲል የደረጃ ዕድገት ያገኘ ከሆነ ዕድገት ባገኘበት የሥራ መደብ ላይ ለአንድ አመትና በላይ የሰራ፣
6) በዚህ አንቀጽ ንዑስ አንቀጽ 1 የተመለከተው ቢኖርም ከአንድ የክልል የመንግስት መሥሪያቤት ወደ ማዕከሉ በዝውውር የተመደበ ሠራተኛ በአዋጅ አንቀጽ 46 ንዑስ አንቀጽ 3 በተገለጸው መሠረት የደረጃ እድገት ማግኘት የሚችለው ቀድሞ በነበረበት መስሪያ ቤት በቅርብ የተሞላ የአንድ ጊዜ የስራ አፈጻጸም ውጤት የተሞላለት ሆኖ ሲገኝ፣
7) በዲስፕሊን አፈጻጸም ደንብ መሰረት፣

ሀ/ በከባድ የዲሲፕሊን ቅጣት ምክንያት በጊዜ ገደብ ከደረጃና ከደመወዝ ዝቅ እንዲል የተወሰነበት የመንግሥት ሠራተኛ የጊዜ ገደቡን ጨርሶ ወደቀድሞ ደረጃና ደመወዙ እንዲመለስ የተደረገ፣
ለ/ ለደረጃ ዕድገት ውድድር ምዝገባ በሚካሄድበት ጊዜ የደመወዝ ጭማሪው ያልታገደበት፣
ሐ/ በዲሲፕሊን ጉድለት ተከሶ ጉዳዩ በመጣራት ሂደት ላይ ያለ መወዳደር ይችላል፤ ሆኖም ጥፋተኛ ሆኖ ከተገኘ ከደረጃ እድገት ያገኘውን ጥቅም ይሰራዘል፡፡
መ/	ለጡረታ	በሕግ	ከተወሰነው	የዕድሜ	ጣሪያ	ለመድረስ	ሦስት	ወራት	እና	በላይ የሚቀረው፣
ሠ/ ለአንድና ከአንድ ዓመት ላልበለጠ ጊዜ ለሙያ ማሻሻያ ወይም ለትምህርት ተልኮ በመከታተል ላይ ያለ፤መሆን አለበት፡፡
  8. የማዕከሉ ሰራተኛ በመስሪያቤቱ ውስጥ ለወጣ የደረጃ እድገት ውድድር በአንድ ጊዜ እስከ ሁለት የስራ መደቦች ላይ ተመዝግቦ ሊወዳደር ይችላል፡፡
24. በማስታወቂያ አወጣጥና በአመዘጋገብ ረገድ የሰው ሀብት አስተዳደር ኃላፊነት

1) በዚህ መመሪያ አንቀጽ 22 ንዑስ አንቀጽ 2 መሰረት ክፍት የሥራ መደቡ በውስጥ ማስታወቂያ እንዲወጣ የማድረግ ኃላፊነት አለበት፡፡
2) በዚህ መመሪያ አንቀጽ 23 ከንዑስ አንቀጽ 1 አሰከ 8 በተመለከተው መሠረት በዕጩነት ለመመዝገብ ብቁ የሆነ ሠራተኛ፣
ሀ) በህመም ፈቃድ ላይ ያለ፣ 
ለ) በወሊድ ፈቃድ ላይ ያለች፣
ሐ) በዓመት እረፍት ፈቃድ ላይ ያለ፣ 
መ) ለሥራ ታዝዞ ወደ መስክ የሄደ፣
ሠ) በሙያ ተፈላጊነት በትውስት ዝውውር በሌላ መሥሪያ	ቤት ወይም ድርጅት ውስጥ በመሥራት ላይ ያለ፣
ረ) በተመሣሣይ ደረጃና ደመወዝ ወደ ኘሮጀክት ተዛውሮ በመስራት ላይ ያለ ሠራተኛ፣
ሰ) ከአንድ ዓመት ላልበለጠ ጊዜ ለሙያ ማሻሻያ ወይም ለትምህርት ተልኮ በመከታተል ላይ ያለ፣
ሸ) ማዕከሉ ባወቀው ሌላ ምክንያት በሥራው ላይ በማይገኝበት ጊዜ የሠራተኛውን ይሁንታ በመጠየቅ በውስጥ ማስታወቂያ ከወጡት ክፍት የሥራ መደቦች መካከል ሠራተኛው በይበልጥ ለሥራው ብቁ በሚሆንበትና መስሪያቤቱን በሚጠቅምበት የሥራ መደብ ላይ እንዲወዳደር የሰው ሀብት አስተዳደር በዕጩነት እንዲመዘገብ ማድረግ አለበት፡፡ ሆኖም ሠራተኛውን ማግኘት ካልተቻለ የማስታወቂያና ምዝገባ ጊዜው ከመጠናቀቁ ሁለት ቀናት በፊት የጥሪ ማስታወቂያ እንዲለጠፍ ይደረጋል፡፡
3) የሰው ሀብት አስተዳደር የስራ ክፍል የማስታወቂያውና የምዝገባው የጊዜ ገደብ እንደተጠናቀቀ የተመዘገቡትን ዕጩ ተወዳዳሪዎች ዝርዝር በተወዳዳሪዎች ማቅረቢያ ቅጽ ላይ በጥንቃቄ በመሙላት ለውድድሩ ክንዋኔ ከሚያስፈልጉት ልዩ ልዩ ማስረጃዎች ጋር ለምርጫ ዝግጁ ያደርጋል፡፡
4) ከደረጃ /ከሌቭል I እስከ ሌቭል V/ ከቴክኒክና ሙያ ትምህርትና ስልጠና ተቋማት የሚቀርቡ የትምህርት ማስረጃዎች የምዘና ፈተና ወስደው የብቃት ማረጋገጫ ሰርተፍኬት
/COC/ ማቅረባቸውን ይከታተላል፡፡
5) ትክክለኛና ቀልጣፋ የዕጩ ተወዳዳሪዎች የአመዘጋገብ ሥርዓት እንዲኖር ለማድረግ ወቅታዊና የተሟላ የሠራተኞች ሪከርድ ወይም ፕሮፋይል እንዲኖር ያላሰለሰ ክትትል ያደርጋል፡፡
6) በየጊዜው የሠራተኞች የትምህርት፣ የልዩ ሙያና የሥራ ልምድ ማስረጃዎች እንዲሰባሰቡና በጥንቃቄ እየተጣሩ የፎቶ ኮፒ ማስረጃዎች ከዋናው ጋር በሚመለከተው አካል እንዲገናዘቡና እንዲፈርምባቸው በማድረግ ከሠራተኛው የግል ማኅደራቸው ጋር ተያይዘው እንዲቀመጡ ያደርጋል፡፡
7) ከውጭ አገር የከፍተኛ ትምህርት ተቋሞች የተገኘ የትምህርት ማስረጃዎች ሥልጣን ከተሰተው የመንግሥታዊ ተቋም የአቻ ግምት የተሰጣቸው መሆኑን ያረጋግጣል፡፡

8) ማዕከሉ የደረጃ ዕድገት መራጭ ቡድን ተግባር የተሟላና የተቃና እንዲሆን፣ ብቃት ያለውና እምነት የሚጣልበት ሠራተኛ የሰው ሀብት አስተዳደር በቃለ ጉባኤ ፀሐፊነትና በሠራተኛ መራጭ ቡድን አባልነት እንዲያገለግል ይመድባል፡፡

25. የማወዳደሪያ መስፈርቶች

1)	መሶብ	ማዕከል	ለደረጃ	ዕድገት	ወይም	ለድልድል	የሚሆኑ	ማወዳደሪያ መስፈርቶችን በማዘጋጀት ለመሶብ ማዕከል ቦርድ አቅርቦ በማጸደቅ በሥራ ላይ እንዲውል ያደርጋል፡፡
2) ለማወዳደሪያነት የሚዘጋጁ መስፈርቶችም የሙያ ብቃትን በተጨባጭ የሚለኩ ማለትም፡- 
ሀ) የሥራ አፈጻጸም ውጤት፣
ለ) ቴክኒካል እና ባህርያዊ ብቃት ምዘና ውጤት ሐ) የማህደር ጥራት፤
26. የመመዘኛ ነጥብ አመዳደብ

1) የስራ አፈጻጸም ውጤት የደረጃ እድገት መስፈርት ውስጥ መካተት ያለበት ሲሆን ከፍተኛውን የነጥብ ድርሻ መሰጠት ያለበት ለስራ አፈጻጸም ውጤት ሆኖ ይህም ከ60% ማነስ የለበትም፡፡
2) ቴክኒካል እና ባህርያዊ ብቃት ምዘና ውጤት ነጥብ 35 በመቶ
3) የማህደር ጥራት ውጤት 5 በመቶ በመስጠት እንዲዘጋጅ ይደረጋል፡፡
4) በዚህ አንቀጽ ንዑስ አንቀጽ 1-3 የተጠቀሰው እንደተጠበቀ ሆኖ አንድ ዕጩ ተወዳዳሪ በተወዳደረበት የሥራ መደብ ደረጃ እድገት ሊያገኝ የሚችለው በመወዳደሪያ መስፈርቶች ጠቅላላ ድምር 70% እና በላይ ነጥብ ሲያገኝ ብቻ ነው፡፡

27. የደረጃ ዕድገት መራጭ ቡድን ማቋቋምና አባላት
1) የመሶብ ማዕከል አገልግሎት ለደረጃ ዕድገት የቀረቡ ዕጩዎችን በደንቡ መሠረት አወዳድሮ የሚመርጥ ሦስት አባላት ያሉት የደረጃ ዕድገት መራጭ ቡድን ያቋቁማል፡፡
2)	ለመሶብ	ማዕከል	አገልግሎት	የሚቋቋም	የሠራተኞች	የደረጃ	ዕድገት	መራጭ	ቡድን የሚከተሉት ሦስት አባላት ይኖሩታል፡፡
ሀ) ክፍት የሥራ መደቡ የሚገኝበት የሥራ ክፍል	. ሰብሳቢ 
ለ) ከሲቪል ሰርቪስ ቢሮ የሚወከል ………………… አባል
ሐ) የሰው ሀብት አስተዳደር …………………….….  አባል
መ/  ከሰው ሀብት አስተዳደር የሚመደብ አንድ ባለሙያ ቃለ-ጉባዔ ያዥና ፀሐፊ ናቸው፡፡
2) የሠራተኛ ደረጃ ዕድገት መራጭ ቡድን አባል ወይም ስብሳቢ የደረጃ ዕድገት ውድድር በሚካሄደበት ወቅት ከሰብሳቢነት ወይም ከአባልነት እንዲነሱ ወይም እንዲሰረዙ የሚደረገው፣
ሀ) ለደረጃ ዕድገት ውድድር በዕጩነት በቀረበ ጊዜ፣
ለ) ለደረጃ ዕድገቱ በዕጩነት ከቀረበው ሠራተኛ ጋር በማዕከሉ የሚታወቅ ፀብ ወይም የሥጋ ወይም የጋብቻ ዝምድና ያለው ሲሆን ለዚህ ጉዳይ ብቻ ከስብሰባ እንዲነሳ ተደርጐ የምርጫ ሂደቱ ባሉት መራጭ ቡድን አባላት ውሣኔ ለመስጠት አስቸጋሪ ሆኖ ሲገኝ የበላይ ኃላፊ ውሣኔ እንዲሰጥበት ይደረጋል፡፡
3) ማንኛውም የመራጭ ቡድን አባል ወይም ሰብሳቢ የተጣለበትን ኃላፊነት በመዘንጋት፣ 
ሀ) በሥራው ጥንቃቄና ትጋት ሲያጓድል፣
ለ) አድሏዊነት ሲያሳይ፣
ሐ) ምሥጢር ያወጣ ወይም ቃለ-ጉባዔዎችንና መረጃዎችን ከአባላቱ ውጪ ለሆኑ ሰዎች ያሳየ፣ የገለጸ ወይም የሰጠ እንደሆነ፣
መ) ሌሎች ተመሳሳይ የዲስፕሊን ጥፋቶች መፈፀሙ ሲረጋገጥ፣ ያለተጨማሪ ሥነ-ሥርዓት በመሥሪያቤቱ የበላይ ኃላፊ ውሣኔ ከአባልነቱ ይሰረዛል፡፡ በተጨማሪም በዲስፕሊን አፈፃፀም ስነ-ስርአት መመሪያ መሰረት እርምጃ ሊወስድበት ይችላል፡፡

28. የሠራተኛ ደረጃ ዕድገት መራጭ ቡድን አሠራር

1) የደረጃ ዕድገት ምርጫ በሚከናወንበት ጊዜ ምልዓተ- ጉባዔው የስራ ክፍል ሃላፊ፣ ፤ የሲቪል ሰርቪስ ተወካይ፤ የሰው ሀብት አስተዳደር የሥራ ክፍል እና አንድ ቃለ-ጉባዔ ፀሐፊ ተሟልተው መገኘት አለባቸው፡፡
2) በደረጃ እድገት የድምፅ አሰጣጥ ሂደት አከራካሪ ጉዳይ ሲያጋጥም መራጮች በመተማመን አንድ ዓይነት ውሣኔ ላይ ይደርሳሉ፡፡ ይህ ሳይሆን ሲቀር ውሣኔው የሚያልፈው በድምፅ ብልጫ ይሆናል፡፡ በሃሳብ የተለየ አባል ወይም ሰብሳቢ ካለ የተለየበትን ምክንያት በቃለጉባዔው ላይ በጽሑፍ እንዲያሰፍር ይደረጋል፡፡
3) የሠራተኛ ደረጃ እድገት መራጭ ቡድን የስብሰባ ጊዜ እንደ ሥራው ብዛት የሚወሰን ሆኖ የሚሰበሰቡበትን ቀንና ሰዓት የሚያሣይ ፕሮግራም አውጥተው በማሣወቅ በሥራ ላይ ያውላሉ፡፡
4) በዚህ አንቀጽ ንዑስ አንቀጽ 3 የተገለጸው እንደተጠበቀ ሆኖ በአንድ በመሶብ ማዕከል ከአንድ በላይ በሆኑ የስራ መደቦች ለወጣ የደረጃ እድገት ማስታወቂያው ከወጣበት የመጀመሪያ ቀን ጀምሮ የሚቆጠር ሆኖ በሀያ የሥራ ቀናት ውስጥ ተጠናቆ ውጤቱ/ውሳኔው መገለጽ አለበት፡፡
29. የሠራተኛ መራጭ ቡድን ሥልጣንና ኃላፊነት

1) የዕጩዎችን ምዝገባ ማረጋገጥ፣ መራጭ ቡድኑ ለደረጃ ዕድገት ውድድር የተመዘገቡት ግለሰቦች ለስራ መደቡ የተቀመጠውን የተፈላጊ ችሎታ መስፈርት ማሟላታቸውን ያረጋግጣል፡፡
2) የዕጩዎችን ማስረጃ መመርመር
ሀ) እንደ አስፈላጊነቱ የሠራተኞችን የግል ማኅደር በማስቀረብ የደረጃ ዕድገት ዕጩ ተወዳዳሪዎችን የትምህርት፣ የልዩ ሙያ፣ የሥራ ልምድ፣ የሥራ አፈፃፀም ውጤትና የሌሎች ማስረጃዎችን ትክክለኛነት ይመረምራል፡፡
ለ) ከቀረቡት የፎቶ ኮፒ ማስረጃዎችም መካከል ከዋናው ማስረጃ ጋር ያልተመሳከረ ወይም አጠራጣሪ ሆኖ ያገኘውን ማንኛውንም ማስረጃ በሰው ሀብት አስተዳደር በኩል ተመሳክሮና ትክክለኛነቱ ተረጋግጦ እንዲቀርብለት ያደርጋል፡፡
30. ዕጩዎችን ማወዳደርና ውሳኔ አሰጣጥ

1) በዚህ መመሪያ አንቀጽ 19 በተገለጹት የማወዳደሪያ መስፈርቶችና የመመዘኛ ነጥቦች መሠረት ዕጩዎችን ያወዳድራል፡፡
2) በተደረገው ውድድር እኩል ሲሆኑ በአገልግሎት ዘመን ከፍ ያለው ቅድሚያ እንዲሰጠው ይደረጋል፡፡
3) የሠራተኛ መራጭ ቡድን የምርጫ ውሣኔውን ግልጽ በሆነ አሠራር ለዚሁ በተዘጋጁት የደረጃ ዕድገት ዕጩዎች ማወዳደሪያ ቅጽ እና የደረጃ ዕድገት የውሣኔ መስጫ ቅጽ በመሙላትና በመፈራረም ለውሳኔ ለማዕከሉ የበላይ ኃላፊ ያቀርባል፡፡
4) መራጭ ቡድኑ የቀረቡት ዕጩዎች በሙሉ ለደረጃ ዕድገቱ የማይመጥኑና መስፈርቱን የማያሟሉ ሆነው ካገኛቸው ምክንያቱን በዝርዝር በመግለጽ የውሣኔ ሀሳቡን ለማዕከሉ የበላይ ኃለፊ ያቀርባል፡፡
31. ቃለ-ጉባዔዎችና ሠነዶችን በተገቢው መንገድ ስለመያዝ በቃለ ጉባኤ ፀሐፊው አማካኝነት፡-
1) የስብሰባ አጀንዳ በቅደም ተከተል እንዲያዝና ቃለ-ጉባዔዎችም በጥንቃቄ እየተዘጋጁ አባላት እየፈረሙባቸው እንዲቀመጡ፣
2) ለደረጃ ዕድገቱ ሂደት አስፈላጊ የሆኑ ማስታወሻዎች፣ ዝርዝር መግለጫዎችና ሌሎች ማስረጃዎች በወቅቱ ተሟልተው እንዲገኙና በጥንቃቄ ተመዝግበው እንዲያዙ፣
3) በውሳኔ መስጫ ቅጽ ላይ የተመረጠው ተወዳዳሪ ብልጫ ያገኘባቸው ዋና ዋና ምክንያቶች በዝርዝር እንዲመዘገቡ፣ በማወዳደሪያ ቅጽ ላይም የተወዳደሩት ዕጩዎች ሁሉ ያገኟቸው ነጥቦች በጥንቃቄ እንዲሞሉና አባላቱ በቅጾቹ ላይ እንዲፈርሙባቸው፣
4) ስለደረጃ ዕድገት አሰጣጥ ማናቸውም ሥነ-ሥርዓት ከተሟላ በኋላ የውድድሩን ውጤት የሚያመለክተው ቅጽ፣ የቡድኑ ውሳኔ ያረፈበት ቅጽና ቃለ-ጉባኤዎች እንዲሁም አግባብ ያላቸው ማስረጃዎችና መግለጫዎች ሁሉ በወቅቱ ለሰውኃይል አስተዳደር እንዲተላለፉና አንዳንድ ኮፒም በሰራተኛ የግል ማህደር እንዲቀመጥ፣ ይደረጋል፡፡

32. የደረጃ ዕድገት ደመወዝ አወሳሰን

የማዕከሉ ሠራተኛ የደረጃ ዕድገት ሲያገኝ የቀድሞ ደመወዙ፣
1) ከአዲሱ የሥራ መደብ ደረጃ መነሻ ደመወዝ ዝቅ ብሎ የተገኘ እንደሆነ፣ ደመወዙ የአዲሱ የሥራ መደብ ለደረጃው የተቀመጠው መነሻ ደመወዝ ይሆናል፡፡
2) ከአዲሱ የሥራ መደብ ደረጃ መነሻ ደመወዝ እኩል ወይም ከዚያ በላይ ሆኖ ከተገኘ፣ ደመወዙ በአንድ እርከን ከፍ ይላል፡፡
3)	ከአዲሱ	የሥራ	መደብ	ደረጃ	ጣሪያ	ዕኩል	ወይም	ከዚያ	በላይ	ሆኖ	ከተገኘ የቀድሞ ደመወዙን ይዞ ይቀጥላል፣
33. የደረጃ ዕድገት በደመወዝ ጭማሪ መቆያ ላይ የሚያስከትለው ውጤት

አንድ ሠራተኛ ካለበት የሥራ ደረጃ ከፍ ወዳለ የሥራ ደረጃ በደረጃ ዕድገት በመመደቡ ወይም በመዛወሩ ምክንያት የሚያገኘው ደመወዝ በዕድገት ባይዛወር ኖሮ በሚቀጥለው የጭማሪ ጊዜ ማግኘት ከሚችለው የእርከን ደመወዝ ጋር እኩል ከሆነ ወይም በደረጃ ዕድገቱ ከአንድ እርከን በላይ እስካላገኘ ድረስ የሚቀጥለው የደመወዝ ጭማሪ መቆያ ጊዜው ከእድገቱ በፊት የደመወዝ ጭማሪ ካገኘበት ቀን ጀምሮ ይቆጠርለታል፡፡
34. የደረጃ ዕድገት ውሣኔ አፈፃፀም

1) የሰው ሀብት አስተዳደር የደረጃ ዕድገት ውሣኔው እንደደረሰው የሥራ መደቡን መጠሪያ፣ የመደብ መታወቂያ ቁጥር/ኮድ፣ የስራ ደረጃ፣ የሚከፈለው የወር ደመወዝና ከመቼ ጀምሮ እንደሚያገኝ የሚገልጽ ደብዳቤ በበላይ ኃላፊው ወይም ውክልና በተሰጠው ኃላፊ ተፈርሞ ከአዲሱ የሥራ መደብ ዝርዝር መግለጫ ጋር በውድድር አሸናፊ ለሆነው ሠራተኛ እንዲሰጥ ያደርጋል፡፡
2) የደረጃ ዕድገት ማግኘቱን የሚገልጽ ደብዳቤ ለሠራተኛው በአድራሻ እንዲጻፍለት ሲደረግ አስፈላጊ ማስረጃዎችን አባሪ በማድረግ ግልባጭ ለሚያስፈልጋቸው ክፍሎች ሁሉ እንዲደርሳቸው ይደረጋል፡፡
3) ማንኛውም የደረጃ ዕድገት የሚፀናው እና ሠራተኛው ጥቅሙን የሚያገኘው በዚህ አንቀጽ ንኡስ አንቀጽ 1 ላይ በተጠቀሰው መሰረት ሆኖ የደረጃ እድገቱ ከፀደቀበት ቀን ጀምሮ ይሆናል፡፡
4) ለደረጃ እድገት በተደረገ ውድድር አሸናፊ ሆነው ከተመረጡት ውጪ ተጠባባቂዎች መያዝ አይቻልም፡፡
35. ማስታወቂያ ማውጣት ሳያስፈልግ የደረጃ ዕድገት ስለሚሰጥበት ሁኔታ

የደረጃ ዕድገት ውድድር ለማካሄድ አስቀድሞ ክፍት የሥራ መደቡን በውስጥ ማስታወቂያ ማውጣት ግዴታ ነው፡፡ ሆኖም የሥራ መደቡ እንደገና ተመዝኖ ከፍ ባለ የሥራ ደረጃ ከተመደበ የሥራ መደቡን የያዘው የመንግሥት ሠራተኛ፣
1. አዲሱ የሥራ ደረጃ የሚጠይቀውን መስፈርት ካሟላ ይኸው ከፍ ያለ የሥራ ደረጃ ክፍት የሥራ መደቡን በውስጥ ማስታወቂያ ማውጣት ሳያስፈልግ በብቸኛ ተወዳዳሪነት ለደረጃ ዕድገት መራጮች ቀርቦ ከታየና ውሳኔው ከፀደቀ በኋላ ከፍ ያለው የሥራ ደረጃ ለሠራተኛው እንዲሰጠው ይደረጋል፡፡ ሠራተኛው ጥቅሙን የሚያገኘውና እድገቱ የሚፀናው በዚህ መመሪያ በአንቀጽ 18 ንኡስ አንቀጽ 3 በተመለከተው መሠረት ይሆናል፡፡
2) ሰራተኛው አዲሱ የስራ ደረጃ የሚጠይቀውን የስራ ልምድ ለሟሟላት ከአንድ ዓመት ያልበለጠ ጊዜ የሚቀረው ከሆነ ይህንኑ አስኪያሟላ ድረስ በታሳቢነት በስራ ደረጃው ላይ በዚህ አንቀጽ ንዑስ አንቀጽ 1 በተገለጸው መሰረት እድገቱ እንዲሰጠው የሚደረግ ሲሆን እድገቱ እስከሚሰጠው ድረስ በያዘው የሥራ ደረጃ የቀድሞ ደመወዙን እያገኘ እንዲቆይ ይደረጋል፡፡
3) ከአንድ አመት በላይ የሚቀረው ከሆነ ሰራተኛው በያዘው ደረጃ ተመሳሳይ ወደ ሆነ የስራ መደብ እንዲዛወርና ከፍ ብሎ የተመዘነው የስራ መደብም በክፍትነት ተይዞ ማስታወቂያ በማውጣት በውድድር እንዲሞላ ይደረጋል፡፡
4) በአዋጁ አንቀጽ 50 ንዑስ አንቀጽ 4 መሰረት የትዳር አጋሮችን ለማገናኘት ሲባል ዝቅ ባለ የስራ ደረጃ በተፈጸመ ዝውውር የተመደበ ሰራተኛ ዝውውሩ ከተፈጸመ እስከ ሁለት አመት ድረስ በማዕከሉ ውስጥ ከመዛወሩ በፊት ይዞት ከነበረ የስራ ደረጃ ጋር ተመሳሳይ የሆነ ክፍት የስራ መደብ ከተገኘና ሰራተኛው ለስራ ደረጃው የተቀመጠውን ተፈላጊ ችሎታ ሙሉ ሙሉ አሟልቶ ከተገኘ ያለተጨማሪ የደረጃ እድገት ስነ-ስርአት የስራ ደረጃው እንዲሰጠው ያደረጋል፡፡
5) በዚህ አንቀጽ ንዑስ አንቀጽ 1 ስር ከተገለጸው ወጪ ማናኛውንም ክፍት የስራ መደብ ማስታወቂያ ሳይወጣ እና ውድድር ሳይካሄድ በደረጃ እድገት መስጠት የተከለከለ ነው፡፡

ክፍል አራት
ምዕራፍ አንድ

36. አዲስ መዋቅር ወይም የአደረጃጀት ለውጥ

በአዲስ መዋቅር ወይም የአደረጃጀት ለውጥ ምክንያት አጠቃላይ የሠራተኞች ድልድል ሲደረግ አፈጻጸሙ በአዋጁ አንቀጽ 52 ንዑስ አንቀጽ 1 እንዲሁም በቀጣይ በመሶብ ማዕከል አገልግሎት ደንብ ቁጥር 181/2017 አንቀጽ 5 በሚወጣ መመሪያ መሰረት የሚወሰን ሆኖ፣
1) ሠራተኞች ከሁለት ያልበለጡ የስራ መደቦችን በመምረጥ እንዲያመለክቱ ይረጋል፡፡
2) ሠራተኞች ላመለከቱበት የስራ መደብ የተቀመጠውን ተፈላጊ ችሎታ አሟልተው በውድድሩም ብልጫ ያላቸው መሆኑ ሲረጋገጥ በአሸነፉበት የስራ መደብ ላይ እንዲደለደሉ ይደረጋል፡፡
3) በዚህ አንቀጽ ንዑስ አንቀጽ 2 የተጠቀሰው ቢኖርም፣ በድልድል ወቅት ለሥራ መደቡ የተቀመጠውን የስራ ልምድ እስከ አንድ አመት የሚቀረው ከሆነና ለስራ መደቡ የተቀመጠውን ተፈላጊ ችሎታ የሚያሟላ ሠራተኛ ከሌለ ሠራተኛውን በታሣቢነት ደልድሎ ቀደም ሲል ሲከፈል የቆየውን የወር ደመወዝ እየተከፈለው መድቦ ማሰራት ይቻላል፡፡
4) በዚህ አንቀጽ ንዑስ አንቀጽ 3 መሰረት የተመደበ ሠራተኛ አገልግሎቱን ወይም የሥራ ልምዱን ሲያሟላ የተመደበበትን የስራ መደብ ያለተጨማሪ የደረጃ እድገት ስነ-ስርአት እንዲይዝ ይደረጋል፡፡ ለስራ ደረጃው የተቀመጠውን ደመወዝም አገልግሎቱን ወይም የሥራ ልምዱን ካሟለበት ወር የመጀመሪያ ቀን ጀምሮ ይከፈለዋል፡፡
5) ቀድሞ በስራ ላይ የነበሩ የአፈጻጸም መመሪያዎች በሚፈቅዱት መሰረት በኮሌጅ ዲፕሎማ ወይም ደረጃ ሦስትና በላይ የትምህርት ዝግጅት ያላቸው የዲግሪ የትምህርት ዝግጅት በሚጠይቁ የስራ መደቦች ላይ ተመድበው በማገልገል ላይ ያሉ ሠራተኞች በአዲስ መዋቅር ለውጥ ምክንያት በሚደረግ የሠራተኞች ድልድል ወቅት ተፈላጊ ችሎታውን ሙሉ በሙሉ የሚያሟላ ሠራተኛ ካልተገኘ የመጀመሪያ ዲግሪ በሚጠይቁ የሥራ መደቦች ላይ ለአንድ ጊዜ ብቻ ከባለሙያ I እና II የስራ መደቦች ላይ ተወዳድረው ሊመደቡ ይችላሉ፡፡
6) በዚህ አንቀጽ ንዑስ አንቀጽ 5 በተጠቀሰው ምክንያት ከተመደቡ ሠራተኞች ውጪ በመዋቅር ለውጥ ምክንያት አጠቃላይ የሠራተኞች ድልድል ሲከናወን እና ለደረጃ ዕድገት በወጣ ክፍት የሥራ መደብ ማስታወቂያ ላይ ሠራተኞች ተወዳድረው እንዲመደቡ ሲደረግ ሠራተኛው ለየስራ ደረጃው የተቀመጠውን ተፈላጊ ችሎታ ሙሉ በሙሉ አሟልቶ መገኘት አለበት፡፡
37. የድልድል ኮሚቴ ማቋቋምና አባላት

1) በአዲስ መዋቅር ወይም የአደረጃጀት ለውጥ መሠረት በተመደቡ አዲስ የሥራ መደቦች ላይ የሠራተኞች ድልድል ለማከናወን ከማዕከሉ ሠራተኞች የተውጣጡ አምስት አባላትን የያዘ ጊዜያዊ የድልድል ኮሚቴ እና አንድ ድምጽ የማይሰጥ ቃለ-ጉባኤ ፀሐፊ ያቋቋማል፡፡ የኮሚቴው አወቃቀርም እንደሚከተለው ይሆናል፡፡
ሀ) በማዕከሉ የበላይ አመራሮች የሚወከል ----- አንድ ሰብሳቢ እና አንድ አበላ
ለ/ አንድ ከሲቪል ሰርቪስ ቢሮ የሚወከል አባል፤
ለ) በማዕከሉ ሠራተኞች ተመርጠው የሚወከሉ ------ 2 አባላት (የሴቶች ተዋጾኦ የጠበቀ)፤
ሐ)	አንድ	ከሰው	ኃይል	አስተዳደር	የሚመደብ	ባለሙያ	------ ድምጽ	የማይሰጥ	ፀሐፊ፣ ይሆናሉ፡፡
3) በማዕከሉ የበላይ ኃላፊ የሚወከሉት የኮሚቴው አባላት ስብጥር ሁለቱንም ጾታ ያካተተ መሆን ይገባዋል፡፡
38. የድልድል መራጭ ቡድን ተግባርና ኃላፊነት

የድልድል መራጭ ቡድን ለደረጃ እድገት መራጭ ቡድን የተሰጠው ሥልጣንና ኃላፊነት የሚኖረው ሆኖ በተጨማሪም፣
1) በድልድል አፈጻጸም ሂደት፣ የታዩ ችግሮችንና የተወሰዱ መፍትሔዎችን የሚገልጽ ወቅታዊ ሪፖርት ለመሥሪያቤቱ የበላይ ኃላፊ ያቀርባል፡፡ መራጭ ቡድኑ ያልተስማማበት አከራካሪ ጉዳይ ሲያጋጥም ለበላይ ኃላፊ አቅርቦ ውሣኔ ያሰጣል፡፡
2) የድልድል ኮሚቴው ድልድሉን ወይም ምደባውን ካጠናቀቀ በኋላ የውሳኔ ሃሣብ ለመሥሪያ ቤቱ የበላይ ኃላፊ በማቅረብ እንዲፀድቅ ያደርጋል፡፡
39. የድልድል መስፈርትና አፈፃፀም

1. ከፍ ባለ የሥራ መደብ ላይ ለመደልደል ስለሚያበቃው ሁኔታ ቴክኒካል እና ባህርያዊ ብቃት፣የሥራ አፈፃፀም ምዘና ውጤት፣ የትምህርት ዝግጅት እና የስራ ልምድ፣የማህደር ጥራት መሠረት ይሆናል፡፡ ይህ መስፈርት እንደተጠበቀ ሆኖ ማዕከሉ ተጨማሪ መስፈርቶችን ማዘጋጀት ይችላል፡፡
2. የሙያ መሰላልን ጠብቆ የሚሰጥ የደረጃ ዕድገት በአንዳንድ ሙያዎች ላይ ባለሙያዎችን በቅድሚያ አወዳድሮ በመምረጥና በማሰልጠን ወይም ከፍተኛ ትምህርት እንዲያገኙ በማድረግ ወይም በልምምድ ሙያቸውን እንዲያሻሽሉ በማድረግ ብቃታቸውን ማሻሻላቸውና የሥራ አፈፃፀማቸው ብቁ የሚያደርጋቸው መሆኑ ሲረጋገጥ፤ በደረጃ ዕድገት ሥነ-ሥርዓት ማስታወቂያ ማውጣት እና ማወዳደር ሳያስፈልግ በመሥሪያ ቤቱ በተዘጋጀው የሙያ ዕድገት መሰላል አፈጻጸም መመሪያ መሠረት የደረጃ ዕድገቱን እንዲያገኙ ማድረግ ይቻላል፡፡ ሆኖም የመሥሪያ ቤቱ የሙያ ዕድገት መሰላል የአፈጻጸም መመሪያ ለማዕከሉ ቦርድ ቀርቦ የጸደቀ መሆን አለበት፡፡
40. የደረጃ ዕድገት ወይም የድልድል አፈጻጸምን በምሥጢር መጠበቅ

1) የደረጃ ዕድገት የመጨረሻ ውሳኔ ተሰጥቶት የዕድገት ማረጋገጫ ደብዳቤ ለተመራጩ ሠራተኛ በደብዳቤ እስከሚሰጥ ድረስ በማናቸውም አፈጻጸም ደረጃ ምሥጢር ሆኖ መጠበቅ ይኖርበታል፡፡
2) የደረጃ ዕድገት መራጮች አባላትና ሌሎች ከሥራው ጋር ግንኙነት ያላቸው ሁሉ ምሥጢሩን የመጠበቅ ኃላፊነት አለባቸው፡፡ ምሥጢሩ ሳይጠበቅ ቢቀር፣ የሰው ሀብት አስተዳደር የስራ ክፈፍል በማስረጃ አረጋግጦ በሚያቀርበው ማስታወሻ መሠረት ኃላፊነቱን በዘነጋው አባል ወይም ሠራተኛ ላይ የዲስፕሊን እርምጃ እንዲወሰድ ይደረጋል፡፡

ክፍል አምስት
ምዕራፍ አንድ
የማዕከል ሠራተኞች የተጠባባቂነት ምደባ አፈጻጸም
41. በተጠባባቂነት ማሰራት ዓላማ

በአዋጁ አንቀጽ 4 መሰረት በመሶብ ማዕከል አገልግሎት የሥራው ባህሪ ጊዜ የማይሰጥ ወይም የመወሰን፣ አመራር የመስጠት፣ ሠራተኞች ሥራውን የማስተባበር ኃላፊነት ያለበት ክፍት የሥራ መደብ በቅጥር፣ በደረጃ እድገት ወይም በዝውውር በቋሚነት በሰው ሀይል እንዲሸፈን እስከሚደረግ ድረስ በመሥሪያ ቤቱ ተልዕኮ አፈጻጸምን የሚያስተጓጉል ሆኖ ሲገኝ ሠራተኞችን በተጠባባቂነት በመመደብና የአበል ክፍያ በመክፈል የመሥሪያቤቱን የሥራ ውጤት ለማሻሻልና ሠራተኛው በሚሰራው ሥራ ሙሉ ኃላፊነትና ተጠያቂነትን በመስጠት ሥራው በውጤታማነት እንዲከናወን ለማድረግ ነው፡፡
42. በተጠባባቂነት ማሰራት ስለሚቻልበት ሁኔታ
1) በስራ መደቡ የሚከናወነውን ተግባር ለሌሎች ሠራተኞች ከፋፍሎ በመስጠት ሊሸፈን የማይችል መሆኑ ሲረጋገጥ፣
2) የሥራው ባህሪ ጊዜ የማይሰጥ ወይም የመወሰን፣ አመራር የመስጠት፣ ሠራተኞችንና ሥራውን የማስተባበር ኃላፊነት ያለበት የሥራ መደብ ሆኖ ሲገኝ፣
3)	በአንድ	የሥራ	መደብ	ላይ	የተመደበ	ሠራተኛ	በህመም፣	በወሊድ	ወይም በመሰል ምክንያቶች ለተወሰነ ጊዜ ከምድብ ሥራው ሲለይ፣
4)	የቆይታው	ጊዜ	አንድ	ዓመት	እና	ከዚያም	በላይ	ለሚወስድ	ጊዜ	ለትምህርት	ወይም ለስልጠና በሄድ ሠራተኛ የሥራ መደቡ ክፍት ሆኖ ሲገኝ፣
5)	በሥራ	መደቡ	የሚከናወን	ተግባር	ሳይከናወን	ቢቀርና	ቢስተጓጐል ተጠያቂነትን የሚያስከትል ሁኔታ ሲያጋጥም፣
6) ሠራተኛው በተጠባባቂነት ለሚመደብበት የሥራ መደብ ብቁ መሆኑ ሲታመንበት ነው፡፡

43. በተጠባባቂነት ማሰራት አፈጻጸም

1) በመሶብ ማዕከል አገልግሎት ሠራተኞች ክፍት ለሆነው የስራ መደብ ያላቸው የትምህርት ዝግጅት፣ የትምህርት አይነትና አግባብነት ያለው የስራ ልምድን አግባብ መሆኑን በማገናዘብ ከአንድ አመት ላልበለጠ ጊዜ ከፍያለ ደረጃ ባለው የስራ መደብ ላይ በተጠባባቂነት መድቦ ማሰራት ይቻላል፡፡
2) ከአንድ አመት በላይ ለሚፈጅ ትምህርት ወይም ስልጠና የሄደ የመንግሥት ሠራተኛን ለመተካት ከሆነ ትምህርቱ ወይም ስልጠናው ለሚፈጀው ወይም ለሚወስደው ጊዜ ድረስ የስራ መደቡን ግልጽ በሆነ መስፈርት ከመሥሪያቤቱ ሠራተኞች መካከል በማወዳደር ምደባ ይደረጋል፡፡ ማስታወቂያውም በሰው ሀብት አስተዳደር በኩል በማዕከሉ ለሦስት የስራ ቀናት እንዲለጠፍ ተደርጎ በዚሁ ጊዜ ውስጥ የአመልካቾች ምዝገባ እንዲከናወን መደረግ አለበት፡፡
3) ክፍት በሆነው የስራ መደብ ላይ የመንግሥት ሠራተኛ በተጠባባቂነት የሚመደበው ሠራተኛው በያዘው የስራ መደብና ክፍት በሆነው ከፍ ያለ የስራ መደብ መካከል ያለው ልዩነት አስከ ሁለት የስራ ደረጃ ብቻ መሆን አለበት፡፡
4) የኮሌጅ ዲፕሎማ ወይም ደረጃ ሦስትና በላይ የትምህርት ዝግጅት ኖሯቸው የመጀመሪያ ዲግሪ የትምህርት ዝግጅት በሚጠይቅ የስራ መደብ ላይ በተዋረድ I እና II ላይ ተመድበው የሚገኙ የመንግስት ሠራተኞችን የመጀመሪያ ዲግሪ በሚጠይቅ የባለሙያ ተዋረድ III እና በላይ በሆኑ የስራ መደቦች ላይ በተጠባባቂነት ማሰራት አይፈቀድም፡፡
44. የተጠባባቂነት አበል
1) ከፍ ያለው ኃለፊነት ወይም የሙያ የሥራ መደብ የሚጠይቀውን ተጨማሪ አእምሮአዊና አካላዊ ጥረት ለማካካስ በተጠባባቂነት ለሚመደብ የመንግሥት ሠራተኛ የተጠባባቂነት አበል ይከፈላል፡፡
2) በተጠባባቂነት የተመደበ የመንግሥት ሠራተኛ በያዘውና በተጠባባቂነት የተመደበበት የሥራ መደብ የተፈቀደው በአበል መልክ ይከፈለዋል፡፡
3) በተጠባባቂነት የተመደበ የመንግሥት ሠራተኛ ቀደም ሲል በነበረበት የሥራ መደብ ላይ የመዘዋወሪያ አበል፣ የኃላፊነት አበልና ሌሎች አበሎች የማይከፈለው ሆኖ፣ በተጠባባቂነት ለተመደበበት የሥራ መደብ የተፈቀደ ማንኛውም አይነት አበል ቢኖር ይኸው እንዲከፈለው ይደረጋል፡፡
4) አንድ ሠራተኛ በተጠባባቂነት የተመደበበት የሥራ መደብ የሚያስከፍለው የአበል መጠኖች ቀደም ሲል በነበረበት የሥራ መደብ ይከፈለው ከነበረው የአበል መጠኖች የበለጠ ከሆነ ይኸው አበል እንዲከፈለው ይደረጋል፡፡
5) በተጠባባቂነት የተመደበ ሠራተኛ የሚከፈለው የወር ደመወዝ በተጠባባቂነት ከተመደበበት የሥራ መደብ ደመወዝ እኩል ወይም በላይ ከሆነ ሦስት እርከን ተጨምሮ በአበል መልክ ይከፈለዋል፡፡
   6) ከአንድ አመት በላይ ለሚፈጅ ትምህርት ወይም ስልጠና የሄደ የመንግሥት ሠራተኛን ለመተካት የተከናወነ የተጠባባቂነት ምደባ ከሆነና ለስራ መደቡ የተፈቀዱ ልዩ ልዩ አበሎች ክፍያ ካለ ለትምህርት ወይም ስልጠና ከሄደው የመንግሥት ሠራተኛ እንዲቋረጥ ተድረጎ በተጠባባቂነት ለተመደበው የመንግሥት ሠራተኛ እንዲከፈለው ይደረጋል፡፡
   7) የመንግሥት ሠራተኛው በውክልና ወይም በተደራቢነት ወይም በጊዚያዊነት ተመድቦ ለሚሠራው ሥራ የተጠባባቂነት አበል አይከፈልም፡፡

ክፍል ስድስት
ምዕራፍ አንድ

የመሶብ የአንድ ማዕከል አገልግሎት ሠራተኞች የዝውውር አፈጻጸም

45. ከአንድ መስሪያቤት ወደ የመሶብ አንድ ማዕከል የሚደረግ ዝውውር ዓላማ

1) የሰው ኃይል አቅምን ተጠቅመው የአገልግሎት አሰጣጡን እንዲያሳድጉ ለማስቻል፣
2) የመሶብ ማዕከል ውስጥ የሰዉ ኃይል እጥረት በታየባቸው ክፍት የሥራ መደቦች ላይ ያለተጨማሪ ሥልጠና በቀጥታ በሥራው ላይ ተመድቦ ሊሠራ የሚችል ሠራተኛ አዛውሮ በመመደብ የመሶብ ማዕከል ሥራ ውጤታማና ስኬታማ ለማድረግ ነው፡፡
46. የዝውውር ቅድመ ሁኔታዎች፣ የዝውውር ጥያቄ የሚስተናገደው፣

1) በአግባቡ ተመዝኖ የተመደበ ክፍት የሥራ መደብ ሲኖር እና ልምድ ያለው ሠራተኛ ከሌላ ቦታ በዝውውር እንዲመደብ ክፍት የስራ መደቡ የሚገኝበት የሥራ ክፍል ሀላፊ ሲስማማና እና በማዕከሉ የበላይ ኃላፊ ሲጸድቅ፣
2) ሠራተኛው ለሚዛወርበት የሥራ መደብ በተፈላጊ ችሎታዎች መመሪያ የሚጠየቀውን ዝቅተኛ ተፈላጊ ችሎታ የሚያሟላ እና ለሥራው የሚፈለገውን ቴክንካልና ባህሪያዊ ብቃት ያለው ሆኖ ሲገኝ፣
3) የዝውውር ጥያቄው ከተቀባይ መሥሪያቤት ወይም ዝውውር ከሚጠይቀው ሠራተኛ ሲቀርብ፣
4) በዝውውሩ ላኪና ተቀባይ መሥሪያቤቶችና ሠራተኛው ሲስማሙ፣
5) የሚዛወረው ሠራተኛ የሙከራ ቅጥሩን ያጠናቀቀ ቋሚ ሠራተኛ መሆኑ ሲረጋገጥ፣
6) ዝውውሩ በክልሉ ውስጥ በተዋረድ ካሉ የመንግሥት መሥሪያቤት ወደ ክልሉ የመሶብ ማዕከል የሚደረግ ከሆነ ሠራተኛው ተዛውሮ ከሚመጣበት ዞን ወይም ከተማ አስተዳደር ወይም ወረዳ ሲቪል ሰርቪስ መምሪያ ወይም ጽ/ቤት ዝውውሩ ተቀባይነት ማግኘቱ ሲያረጋግጥ ነው፡፡
47. የሠራተኛው ኃላፊነት

1) ሊዛወር ባሰበበት ማዕከል ለሚኖረው ክፍት የሥራ መደብ አግባብነት ያለው የትምህርት ዝግጅትና የሥራ ልምድ ያለው መሆኑን ማረጋገጥ፣
2) ሊዛወር ለፈለገበት ማዕከል ሠራተኛው ያለውን የትምህርት ዝግጅት፣ የሥራልምድ፣ ማመልከቻና የሕይወት ታሪክ/CV/ አያይዞ ማቅረብ፣
3) የሚስራበት መስሪያቤት ፈቃደኛ መሆኑን ማረጋገጥ ይሆናል፡፡
	
48. የዝውውር ጥያቄው በሰራተኛው ሲቀርብ የተቀባይ መሥሪያቤት ተግባርና ኃ ላፊነት

1) ሠራተኛ የዝውውር ጥያቄ ሲያቀርብ ለጥያቄ አቅራቢው የሚመጥን ተመዝኖ ደረጃ የተሰጠው ክፍት የሥራ መደብ መኖሩን ማጣራት፣
2) የክፍት የሥራ መደቡ ደረጃና ደመወዝ አመልካቹ ሠራተኛ ካለው የሥራ ደረጃና ደመወዝ ተመሣሣይ መሆኑን ማረጋገጥ፣
3) የዝውውሩ አስፈላጊነት ሲታመንበት ሠራተኛው ለሚሠራበት መሥሪያ ቤት የሠራተኛውን የዝውውር ጥያቄ መነሻነት ለላኪ መሥሪያ ቤቱ ሠራተኛው ቢዛወር ፈቃደኛ ስለመሆኑ በደብዳቤ ጥያቄ ማቅረብ ናቸው፡፡
49. የዝውውር ጥያቄ በተቀባይ መሥሪያቤት ሲቀርብ

1) በክፍት የሥራ መደቡ ላይ የባለሙያ እጥረት መኖሩን ማረጋገጥ፣
2) ሠራተኛው የሚገኝበትን መሥሪያቤት በቅድሚያ መለየት፣
3) ለመሥሪያቤቱ የሠራተኛውን ዝውውር በተመለከተ ጥያቄ ማቅረብ ናቸው፡
50. የሰው ሀብት አስተዳዳር ተግባርና ኃላፊነት 

1) የክፍት የሥራ መደቡ የሥራ ክፍል የቀረበውን ጥያቄ መሠረት በማድረግ በዝውውር ሠራተኛ የመመደቡን አስፈላጊነትና አፈጻጸሙን በተመለከተ ዝውውር ከሚፈጸምበት ስራክፍል ሀላፊ ጋር መመካከር፣
2) ለላኪው መሥሪያቤት በደብዳቤ ጥያቄ ማቅረብ፣
3) ከላኪው መስሪያቤት አዎንታዊ ምላሽ ከተገኘ ዝውውሩን መፈጸም ናቸው፡፡
51. የትዳር አጋሮችን ለማገናኘት ሲባል ዝውውር የሚከናወነው

1) በክልሉ የመንግሥት ሠራተኞች መተዳደሪያ አዋጁ አንቀጽ 50 ንዑስ አንቀጽ 4 መሠረት ባለትዳሮችን ለማገናኘት ዝቅ ባለ  የስራ ደረጃም ቢሆን በመንግሥት መሥሪያቤት ተቀጥሮ የሚሰራ የትዳር አጋርን ማዛወር ስለሚቻልበት ሁኔታ የተደነገገው ተግባራዊ ሲደረግ፡-
ሀ) ላኪና ተቀባይ መሥሪያቤቶች ስምምነታቸውን በጽሁፍ ሲገልጹ፣
ለ) ዝውውር ጠያቂው ሠራተኛ ህጋዊ የሆነ የጋብቻ ማረጋገጫ ሰነድ ማቅረብ ሲችል፣ 
ሐ) የሚዛወረው ሠራተኛ የሙከራ ቅጥሩን ያጠናቀቀ ቋሚ ሠራተኛ መሆኑ ሲረጋገጥ፣
መ) በክልሉ የመንግሥት ሠራተኞች መተዳደሪያ አዋጁ አንቀጽ 50 ንዑስ አንቀጽ 4 መሠረት ባለትዳሮችን ለማገናኘት ዝቅ ባለ የስራ ደረጃ የሚደረገው ዝውውር ሠራተኛው ከያዘው የስራ ደረጃ አስከ ሁለት ደረጃ ዝቅ ባለ የስራ ደረጃ ብቻ ሲሆን ነው፡፡
2) የትዳር አጋሮችን ለማገናኘት ሲባል የሚቀርብን የዝውውር ጥያቄ አመልካቹ ሊዛወርበት የሚያስችል ክፍት የስራ መደብ ካለው ተቀብሎ የማስተናገድ ኃላፊነት አለበት፡፡
3) በዚህ አንቀጽ ንዑስ አንቀጽ 1 መሰረት የተዛወረ ሰራተኛ ቀድሞ ይዞት በነበረው የስራ ደረጃ ሲያገኝ የነበረው ደመወዙ አይቀነስበትም፡፡
52. ከእናት መስሪያቤት ወደ መሶብ ማዕከል ስለሚደረግ ዝውውር በተመለከተ

1. አንድ ሠራተኛ ከእናት መ/ቤት ወደ መሶብ ማዕከል አገልግሎት ወይም ከማዕከል ወደ እናት መ/ቤት በቋሚነት ወይም በጊዜያዊነት ተዛውሮ ሊሰራ ይችላል፣
2. ከላይ በተራ ቁጥር 1 የተጠቀሰው እንደተጠበቀ ሆኖ በተከታታይ የሁለት ጊዜ ስራ አፈጻጸሙ ምዘና ውጤት ከመካከለኛ በታች ከሆነ ከስራ ይሰናበታል፡፡ 
3. ከላይ በተራ ቁጥር 1 የተጠቀሰው ተግባራዊ የሚሆነው በተከታታይ የአቅም ግንባታ እና የባህርይ እርምት ስልጠና ከተሰጠ በኋላ እና በአንድ ዓመት ጊዜ ውሰጥ ለውጥ ካላመጣ ይሆናል፡፡
ክፍል ሰባት
ምእራፍ አንድ

የማስረጃዎች አቀራረብ፣ የተቀባይነት ሂደት፣ ምርመራና ተጠያቂነት
53. የትምህርት ደረጃ ማስረጃ
የትምህርት ደረጃ ማስረጃ ከመንግሥት፣ ከህዝብ ወይም በትምህርት ሚ/ር በታወቁ የግልና ኮሙኒቲ ትምህርት ቤቶች፣ በቴክኒክና ልዩ ሙያ ትምህርት ቤቶች፣ በኮሌጆችና
በዩኒቨርሲቲዎች	በቀን፣	በማታ፣	በክረምትና	በርቀት	የሚሰጠውን	መደበኛና ተከታታይ ትምህርት በመከታተል የሚገኝ መረጃ ነው፡፡
54. ተቀባይነት ስለሚኖረው የትምህርት ደረጃ ማስረጃ

1) ከመንግሥት፣ ከህዝብ ወይም በትምህርት ሚኒስቴር ከታወቀ ከግልና ኮሙኒቲ ትምህርት ቤቶች የሚቀርቡ ማስረጃዎች ወይም ትራንስክሪፕቶች ስርዝ ድልዝ የሌለባቸው፣ የትምህርት ቤቶቹ ርዕስ መምህራን ወይም ሥልጣን የተሰጣቸው ኃላፊዎች የፈረሙበት፣ የፈራሚዎች ስምና ማዕረግ፣ ማስረጃዎች የተሰጡበት ቀንና ዓ.ም እንዲሁም የትምህርት ቤቶቹ ማህተም ማስረጃዎቹ ፎቶግራፍ ያለባቸውና በግልጽ የሚታዩ፣
2) ከዩኒቨርሲቲ ወይም ከኮሌጁ የተሰጠ የትምህርት ደረጃን የሚያሳይ ማስረጃና ትራንስክሪፕት በሬጅስትራር ጽ/ቤት ወይም በትምህርት ቤቱ ማህተም የተረጋገጠ ሲሆን ከተቻለም የባለማስረጃው ፎቶግራፍ ያለበት መሆን አለበት፣
3) የቀረበው የትምህርት ማስረጃ ቀደም ብሎ ከተወሰደ የአንደኛ ደረጃ መልቀቂያ ብሔራዊ ፈተና የምስክር ወረቀት ጋር ተያይዞ የቀረበ፣
4) የኮሌጅ ወይም የዩኒቨርሲቲ ትምህርት ከሆነ ለተፈጸመው የትምህርት ዓመት የተወሰደው የትምህርት ሰዓታት /ክሬዲት ሃወርስ/ መጠናቀቁን የሚገልጽ፣
5) ከማንኛውም እውቅና ከተሰጠው ከመንግሥትም ሆነ ከግል የቴክኒክና ሙያ ትምህርትና ስልጠና ተቋም በደረጃ/በሌቭል/ የተመረቀ ከሆነ የብቃት ማረጋገጫ ሰርተፍኬት ያለው ሲሆን ነው፡፡
6) ከማንኛውም የውጭ አገር የተገኘ ዲግሪ ወይም ዲኘሎማና ደረጃው ያልተወሰነ የትምህርት ማስረጃ ሲያጋጥም አስቀድሞ ለሚመለከተው አካል እየቀረበ የአቻ ግምት እንዲሰጠው እንዲደረግ ወይም ትክክለኛነቱ በሚመለከተውና ኃላፊነት በተሰጠው አካል የተረጋገጠ መሆን አለበት፡፡
55. የሙያ ማሻሻያ ትምህርት ማስረጃ

1) የሙያ ማሻሻያ ትምህርት ማለት አንድ ሠራተኛ በተመደበበት ሥራ የተሰጠውን ኃላፊነትና ተግባር በተሻለ ብቃት ለማከናወን እንዲችል ወይም ከአዳዲስ የአሰራር ዘዴዎችና መሣሪያዎች ጋር እንዲተዋወቅ እና እንዲለማመድ ለማድረግ ወይም ወደፊት ለሚመደብበት ሥራና ሙያ እንዲዘጋጅ ለማድረግ የሚሰጥ የሥራ ላይ ልምምድ ወይም ሥልጠና ነው፡፡
2) በማዕከላዊ ማሠልጠኛ ተቋምም ሆነ መሥሪያ ቤቱ በሚቀይሰው ሌላ ሁኔታ ለተወሰነ ጊዜ በስርዓት የተሰጠና በምስክር ወረቀት የተረጋገጠ የሙያ ማሻሻያ ትምህርት ከመደበኛው የትምህርት ደረጃ ተነጥሎ እራሱን በቻለ ሁኔታ ክፍት ሥራ መደቡ ጋር አግባብ ያለው መሆኑ እየተረጋገጠ በማወዳደሪያ መስፈርትነት ሊያዝ ይቻላል፡፡

56. የሥራ ልምድ ማስረጃ
1) የሥራ ልምድ በመንግስት መሥሪያቤቶች ወይም መንግስታዊ ባልሆነ ዓለም አቀፍ ድርጅቶች ወይም ሕጋዊ አቋምና የተሟላ የውስጥ አደረጃጀት ኖሯቸው ተገቢው የሥራ ሰዓትና የሥራ አፈጻጸም ውጤት በየወቅቱ ክትተልና ቁጥጥር በሚያደርጉ የግል ድርጅቶች ውስጥ ቋሚ ደመወዝ እየተከፈለ በህግ በተቀመጠ መደበኛ የሥራ ሰዓት የተወሰነ ሥራ በማከናወን ሊቀሰም የሚችለውን የሥራ ችሎታ ያጠቃልላል፡፡
2) ለሥራ ልምድ የሚቀርቡ ማስረጃዎች ተቀባይነት የሚኖራቸው፣
ሀ) ስርዝ ድልዝ የሌለባቸውና በግልጽና በጥንቃቄ የተጻፉ፣
ለ) ሠራተኛው ሲያከናውን የነበረውን የሥራ ዓይነት ወይም መጠሪያ፣ የአገልግሎት ዘመኑ ከመቼ አስከ መቼ እንደነበረና ሲከፈለው የነበረውን የደመወዝ መጠንና የአከፋፈሉን ሁኔታ የሚገልጽ፣
ሐ) የአሠሪዎች ሙሉ ስም፣ ፊርማ የሥራ ደረጃ፤ የድርጅቶቹ ወይም የተቋሞቹ ማህተም የታተመባቸው፣ ማስረጃዎች የተሰጡበት ቀን፤ ወርና ዓመተ ምህረት እንዲሁም የፕሮቶኮል ቁጥር የያዘ፣ መሆን አለበት፡፡
መ) ከግል ተቋም የሚቀርቡ የስራ ልምዶች ሰራተኛው ከተቀጠረበት ወር ጀምሮ በየወሩ በደመወዙ መጠን መክፈል የሚገባው ግብር ስለመከፈሉ ከሚመለከተዉ አካል ማስረጃ ማቅረብ አለባቸዉ፡፡
3. አንድ ሠራተኛ ለሚወዳደርበት የሥራ መደብ ባለው ቅርበት መጠን ሙሉ ለሙሉ አግባብ ያለው የሥራ ልምድ (1ዐዐ %) ወይም ስራው ሲመዘን በስራ መዘርዘሩ ላይ በተቀመጠው የስራ ልምድ ብቻ ይያዝለታል፡፡
4) የመጀመሪያ ዲግሪ በሚጠይቅ የሥራ መደብ ላይ እስከ ደረጃ ሁለት የኮሌጅ ትምህርት ድረስ ያሉት የትምህርት ደረጃዎች ከመፈጸማቸው በፊትም ሆነ በኋላ የተገኘው የሥራ ልምድ ከሥራው ጋር አግባብ ያለው ከሆነ በግማሽ እየታሰበ ይያዛል፡፡
5) የመጀመሪያ ዲግሪ በሚጠይቅ የሥራ መደብ ላይ የኮሌጅ ዲፕሎማ ወይም ደረጃ ሦሰትና በላይ ትምህርት ካጠናቀቀ በኋላ የተገኘ አግባብ ያለው የአንድ ዓመት የሥራ ልምዱን እንደ አንድ ዓመት ይያዛል፡፡
6) በስራ መደቡ ላይ ሙሉ ለሙሉ በውክልና ወይም በጊዜያዊነት ምደባ የተሰጠ አገልግሎት በስራ ልምድነት ይያዛል፡፡ ሆኖም በተመደበበት የስራ መደብ ላይ ተደርቦ በውክልና የተሰጠ ከሆነ በውክልና የሰራበት እንደ ስራ ልምድ አይያዝም፡፡
7) አንድ የመንግሥት ሠራተኛ መሥሪያ ቤቱ በሰጠው የትምህርት ዕድል ትምህርቱን ጀምሮ እስከሚያጠናቅ ድረስ ሙሉ ጊዜውን ከስራ ውጪ ሆኖ በትምህርት ላይ ከቆየ በትምህርት ላይ የቆየበት ጊዜ በስራ ልምድነት አይያዝም፡፡
8) በመሥሪያ ቤቱ የተቀጠረ ወይም በዝውውር የተመደበ ማንኛውም የመንግሥት ሠራተኛ ከመጀመሪያ ቅጥሩ ጀምሮ የስራ ልምዱ እንዲጻፍለት በማመልከቻ ጥያቄ ካቀረበ የሰራተኛውን የግል ማህደር በማየት አጠቃላይ የሰራበት ጊዜ የሥራ ልምድ ተጠቃሎ እንዲጻፍለት ይደረጋል።

ክፍል ስምንት
ልዩ ልዩ ድንጋጌዎች
57. የስራ መደብ ላይ ስለመወሰን
1. በመሶብ አንድ ማዕከል ያለ ክፍት የስራ መደብ በሰራተኛ እንዲሸፈን የሚደረገው በአዋጁ አንቀጽ 7 መሰረት መሆኑ እንደተጠበቀ ሆኖ ክፍት የስራ መደቡ በቅጥር ወይም በደረጃ እድገት ወይም በዝውውር እንዲሆን የመወሰን ኃላፊነት ክፍት የሰራ መደቡ የሚገኝበት የስራ ክፍል ይሆናል፡፡
2. ከአንድ አመት በላይ ለሚፈጅ ለትምህርት ወይም ስልጠና የሄደን መንግሥት ሠራተኛን ለመተካት ካልሆነ በስተቀር አንድን የመንግሥት ሠራተኛ ከአንድ አመት በላይ በተጠባባቂነት መድቦ ማሰራት አይቻልም፡፡
3. በክፍት የስራ መደብ ላይ በተጠባባቂነት ተመድቦ በመስራት ላይ ያለን የመንግሥት ሠራተኛ በተጠባባቂነት የተመደበበትን የስራ መደብ ላይ በቋሚነት እንዲመደብ ማድረግ የተከለከለ ነው፡፡
4. መንግሥት ሠራተኛው በተጠባባቂነት ተመድቦ የቆየበትን ጊዜ ወይም አገልግግሎት የሰጠበት ጊዜ በስራ ልምድነት ይያዛል፡፡ እንዲሰጠው ሲጠይቅም በስራ ልምዱ ላይ ተካቶ እንዲጻፍለት ይደረጋል፡፡
5. ክፍት የስራ መደብ ላይ በጊዚያዊነት ወይም በተደራቢነት ወይም በውክልና የሚል ምደባ መስጠት የተከለከለ ነው፡፡
58. የተከለከሉ ተግባራትና ተጠያቂነት

1) ማንኛውም የመንግሥት ሠራተኛ፣ የሥራ ኃላፊና ተሿሚ በሚሠራበትና በኃላፊነት በሚመራው መሥሪያቤት ወይም የሥራ ክፍል የሥጋ ወይም የጋብቻ ዘመዱ ለቅጥር ወይም ለደረጃ ዕድገት ወይም ለድልድል ሲወዳደር በአፈጻጸሙ ላይ መወሰንም ሆነ መሳተፍ አይችልም።
2) ማንኛውም የሥራ ኃላፊ፣ ሠራተኛ እና የቅጥር ወይም የደረጃ ዕድገት ወይም የድልድል መራጭ ቡድን አባል ከሕግ ውጭ ለሚፈጽማቸው የቅጥር ወይም የደረጃ ዕድገት ወይም የድልድል ተግባራት ሁሉ በአዋጁ አንቀጽ 140 ንዑስ አንቀጽ 4 ድንጋጌ መሠረት ተጠያቂ ይሆናል፡፡
59. መረጃ አያያዝና ሀሰተኛ መረጃዎች
 
1) በመሥሪያ ቤቱ ውስጥ የቅጥር፣ ደረጃ ዕድገትና የድልድል ውድድር የተከናወነባቸው ውሳኔ የተሰጠባቸውና የዝውውርና የተጠባባቂነት ምደባ ውሳኔ መረጃዎች ለምርመራና ለሌሎች ሥራዎች እንዲያገለግሉ በጥንቃቄ ተይዘው መቀመጥ አለባቸው፡፡
2) በአዋጁ አንቀጽ 140 ንኡስ አንቀጽ 1 መሠረት እንደተደነገገው ለቅጥር፣ ለደረጃ ዕድገት ለድልድል፣ ለዝውውርና የተጠባባቂነት ምደባ የቀረቡ መረጃዎች ሐሰተኛ ሆነው ከተገኙ በሌላ ሕግ መሠረት የሚያስከትለው ተጠያቂነት እንደተጠበቀ ሆኖ የሚከተሉት እርምጃዎች ይወስዳሉ።
ሀ) የሐሰት ማስረጃ አቅራቢዎቹ ከውድድሩ እንዲሰረዙ ይደረጋሉ፡፡
ለ) የሐሰት ማስረጃ በማቅረብ ዕድገት ያገኙ ወይም ድልድል ያገኙ ወይም የተመረጡ ሠራተኞች ቢኖሩ ድልድላቸው ወይም የደረጃ ዕድገታቸው በመሥሪያ ቤቱ የበላይ ኃላፊ ወይም  በሲቪል ሰርቪስ ቢሮ ይሰረዛል፡፡
60. የቅሬታ አቀራረብ
	1) አግባብ ያልሆነ ቅጥር፣ ደረጃ ዕድገት፣ ድልድል፣ ዝውውርና የተጠባባቂነት ምደባ ተግባር ተፈጽሟል ተብሎ ሲገመት ባለጉዳዩ ወይም ሌላ ያገባኛል የሚል ስለጉዳዩ ለሚመለከተው አካል አቤቱታ ወይም ጥቆማ ማቅረብ ይችላል፡፡
2) ለቅጥር፣ ደረጃ ዕድገት፣ ድልድል፣ ዝውውርና የተጠባባቂነት ምደባ አፈጻጸም ጉዳይ ላይ የሚቀርቡ ቅሬታዎች በመንግሥት ሠራተኞች የቅሬታ አቀራረብና አፈጻጸም ሥነ-ሥርዓት ደንብ መሠረት ተፈጻሚ ይሆናል፡፡
61. ምርመራ
1) በአዋጁ አንቀጽ 143 ከንዑስ አንቀጽ 1 ንዑስ አንቀጽ 3 ድረስ በተደነገገው መሠረት የክልሉ ሲቪል ሰርቪስ ቢሮ የመሶብ ማዕከል ቅጥር፣ የደረጃ ዕድገት፣ ድልድል፣ የዝውውርና የተጠባባቂነት ምደባ ክንውኖች በአዋጁና በመመሪያው መሠረት በአግባቡ መፈጸማቸውን ይመረምራል፡፡
62. የይግባኝ ስርዓት
ማዕከሉ በተሰጠው አስተዳደራዊ ውሳኔ ላይ ቅሬታው ያለው ሠራተኛ በአዋጅ ቁጥር 208/2017 አንቀጽ 119 ንዑስ አንቀጽ 1 ከፊደል ተራ “ሀ” እስከ “ሠ” በተዘረዘሩት መሰረት ለአስተዳደራዊ ፍርድ ቤት አቤቱታ(ይግባኝ) ሊያቀርብ ይችላል፡፡
64. መመሪያው የሚጽናበት ጊዜ

ይህ መመሪያ ------------- ቀን 2ዐ18 ዓ.ም ጀምሮ የፀና ይሆናል፡፡
አሶሳ ----------- ቀን 2018 ዓ.ም
ጌታሁን  አብዲሳ  ሌንጫ

የቤ/ጉ/ክ/መ/ሲቪል ሰርቪስ ቢሮ

